AN COIMISIÚN EORPACH An Bhruiséil,26.10.2022 COM(2022) 541 final 2022/0345(COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE maidir le cóireáil fuíolluisce uirbigh (athmhúnlú) (Téacs atá ábhartha maidir le LEE) {SEC(2022) 541 final} - {SWD(2022) 541 final} - {SWD(2022) 544 final}



CLÁR MEABHRÁN MÍNIÚCHÁIN 2 1.COMHTHÉACS AN TOGRA2 2.BUNÚS DLÍ, COIMHDEACHT AGUS COMHRÉIREACHT5 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR6 4.IMPLEACHTAÍ BUISÉADACHA12 5.EILIMINTÍ EILE12 MEABHRÁN MÍNIÚCHÁIN 1.COMHTHÉACS AN TOGRA • Forais agus cuspóirí an togra Glacadh an Treoir maidir le Cóireáil Fuíolluisce Uirbigh (UWWTD) in 1991. Is é is cuspóir don Treoir seo ‘an comhshaol a chosaint ó éifeachtaí díobhálacha fuíolluisce a sceitear ó fhoinsí uirbeacha agus ó thionscail shonracha’. Ceanglaítear ar na Ballstáit a áirithiú go ndéantar an fuíolluisce a thagann ó gach ceirtleán ina bhfuil os cionn 2 000 áitritheoir a bhailiú agus an chóireáil de réir chaighdeáin íosta an Aontais. Ní foláir do na Ballstáit ‘limistéir íogaire’ a ainmniú freisin, de réir na gcritéar a áirítear sa Treoir, a bhfuil feidhm ag caighdeáin agus sprioc-amanna níos déine maidir leo. Ina theannta sin, tuairiscíonn na Ballstáit gach 2 bhliain maidir le cur chun feidhme na Treorach. Foilsíonn an Coimisiún an fhaisnéis sin i dtuarascálacha dhébhliantúla. Rinneadh grinn-mheastóireacht REFIT (‘an Mheastóireacht’) ar an Treoir a thabhairt chun críche in 2019 agus deimhníodh léi gur tháinig laghdú suntasach ar scaoileadh truailleán mar thoradh ar chur chun feidhme na Treorach seo. Ar fud an Aontais, déantar cóireáil i gcórais láraithe ar fhuíolluiscí a thagann ó thart ar 22 000 cathair, is é sin an méid truaillithe a chruthófaí de thoradh 520 milliún coibhéis daonra (CD). Is féidir na hiarmhairtí ar cháilíocht an uisce i lochanna, aibhneacha agus farraigí an Aontais a fheiceáil agus a bhrath. Tá an tsimplíocht a bhaineann le ceanglais na Treorach ar cheann de na príomhchúiseanna le héifeachtacht na Treorach, simplíocht lena gceadaítear forfheidhmiú éasca. Sa lá atá inniu ann, déantar bailiú leormhaith ar sciar 98 % d’fhuíolluiscí an Aontais agus déantar cóireáil leormhaith ar sciar 92 % díobh, fiú más fíor go mbíonn deacrachtaí fós ag líon teoranta Ballstát comhlíonadh iomlán a bhaint amach. Le cistí an Aontais soláthraítear tacaíocht riachtanach chun cabhrú leis na Ballstáit na leibhéil infheistíochta is gá a bhaint amach. Ar an meán gach bliain leithdháiltear EUR 2 bhilliún chun infheistíochtaí a dhéanamh i soláthar agus sláintíocht an uisce san Aontas. De réir na Meastóireachta, chonacthas dea-thoradh ar an gcur chuige seo ina gcomhcheanglaítear forfheidhmiú agus tacaíocht airgeadais, agus chuidigh sé le leibhéil arda chomhlíontachta leis an Treoir a áirithiú de réir a chéile. Is cuideachtaí poiblí iad na hoibreoirí gléasraí fuíolluisce (60 % díobh) atá ar úinéireacht ag údaráis inniúla phoiblí. Is féidir leo a bheith ina gcuideachtaí príobháideacha freisin atá ag oibriú d’údarás poiblí inniúil nó do chuideachtaí measctha. Is cuid de mhargadh ‘faoi chuing’ iad ós rud é nach féidir le daoine agus gnólachtaí atá nasctha leis an líonra poiblí a n-oibreoirí a roghnú. Leis an Meastóireacht agus an próiseas comhairliúcháin araon deimhníodh go bhfreagraíonn an earnáil go príomha do cheanglais dhlíthiúla. Sainaithníodh sa Mheastóireacht go bhfuil trí phríomhshraith dúshlán fós ann, agus úsáidtear iad mar bhonn chun na fadhbanna don mheasúnú tionchair a shainiú: 1. Truailliú atá fágtha ó fhoinsí uirbeacha: leis an Treoir spriocdhírítear ar thruailliú ó fhoinsí tí a bhailítear agus a chóireáiltear i saoráidí láraithe. Is lú an aird a thugtar ar fhoinsí truaillithe uirbigh eile, arb iad atá ag éirí ceannasach anois (cathracha níos lú ina mbíonn níos lú ná 2 000 CD, saoráidí díláraithe, truailliú ó uisce báistí). Tá na teorainnluachanna maidir le roinnt truailleán a chóireáil as dáta anois i gcomparáid leis an dul chun cinn teicniúil a rinneadh ó 1991, agus tháinig truailleáin nua chun cinn amhail micreaphlaistigh nó micreathruailleáin, ar ábhair iad atá inn ann dochar a dhéanamh don chomhshaol nó don tsláinte phoiblí ar leibhéal an-íseal tiúchana cheana féin. 2. An Treoir a ailíniú leis an gComhaontú Glas don Eoraip: ó glacadh an Treoir, tháinig dúshláin shochaíocha nua chun cinn. Leis an gComhaontú Glas don Eoraip leagtar síos cuspóirí uaillmhianacha beartais chun an t-athrú aeráide a chomhrac, feabhas a chur ar chiorclacht gheilleagar an Aontais agus laghdú a chur ar an díghrádú comhshaoil. Is gá iarrachtaí breise a dhéanamh in earnáil an fhuíolluisce chun na nithe seo a leanas a dhéanamh: laghdú a chur ar astaíochtaí Gás Ceaptha Teasa na hearnála (34,45 milliún tona Co2in2in aghaidh na bliana - is é sin sciar thart ar 0,86 % de líon iomlán astaíochtaí an Aontais), laghdú a chur ar thomhaltas fuinnimh na hearnála (sciar thart ar 0,8 % den mhéid fuinnimh iomlán a úsáidtear san Aontas) agus an earnáil a dhéanamh níos ciorclaí tríd an mbainistiú sloda a fheabhsú (go háirithe trí aisghabháil níos fearr ar nítrigin agus fosfar agus ar ábhar orgánach a d’fhéadfadh a bheith luachmhar) agus athúsáid uisce cóireáilte a mhéadú go sábháilte.

3. Leibhéal rialachais neamhleor agus míchothrom: Léirítear sa Mheastóireacht agus sna staidéir ó ECFE go mbíonn difríochtaí móra ann i leibhéil feidhmíochta agus trédhearcachta na n-oibreoirí ó cheann go chéile. Ina theannta sin, i dtuarascáil ón gCúirt Iniúchóirí cuireadh i dtábhacht nach gcuirtear i bhfeidhm go leormhaith an prionsabal ‘gurb é údar an truaillithe a íocfaidh as’. D’fhéadfaí feabhas a chur na modhanna faireacháin agus tuairiscithe go háirithe trí thuilleadh digitithe a úsáid. Ar deireadh, le géarchéim COVID-19 a tharla le déanaí chonacthas gur foinse an-ghasta agus iontaofa d’fhaisnéis úsáideach don tsláinte phoiblí iad na fuíolluiscí i gcás ina ndéantar dea-chomhordú ar na húdaráis inniúla sláinte agus bainistithe fuíolluisce. Tá an t-athbhreithniú ar an Treoir ar cheann de na nithe atá le déanamh faoin bplean gníomhaíochta um thruailliú nialasach . Is é is príomhchuspóir dó aghaidh a thabhairt ar na dúshláin thuasluaite ar bhealach costéifeachtach agus, ag an am céanna, an Treoir a choimeád chomh simplí agus is féidir chun cur chun feidhme agus forfheidhmiú cuí a ceanglas a áirithiú.

• Comhsheasmhacht le forálacha beartais atá sa réimse beartais cheana Leis an athbhreithniú ar UWWTD meastar go dtiocfaidh laghdú breise ar sceitheadh truaillithe ó fhoinsí uirbeacha. Ar an gcaoi sin, tá nasc díreach aige le hathbhreithniú na liostaí truailleán faoin Treoir maidir le Caighdeáin Cáilíochta Comhshaoil agus faoin Treoir maidir le Screamhuisce – dhá ‘fho-’Threoir den Treoir Réime maidir le hUisce , lena rialaítear leibhéil inghlactha na dtruailleán i dobharlaigh uisce dromchla agus screamhuisce. Mar thoradh ar an athbhreithniú ar UWWTD imreofar tionchar dearfach ar na hathbhreithnithe a dhéanfar amach anseo ar an Treoir Réime um Straitéis Mhuirí, agus ar an athbhreithniú ar an Treoir um Uisce Snámha. Tá nasc aige freisin leis an athbhreithniú ar an Treoir maidir le hAstaíochtaí Tionsclaíocha agus leis an athbhreithniú gaolmhar ar an Rialachán maidir le PRTR Eorpach, de bhrí go mbailítear roinnt astaíochtaí tionsclaíocha i líonraí bailithe poiblí. Maidir le gníomhaíochtaí breise a áirítear san athbhreithniú ar UWWTD chun micreathruailleáin a laghdú a thuilleadh agus go háirithe cinn a thagann ó úsáid táirgí íocshláinte agus táirgí cúraim phearsanta, rannchuideoidh siad le cur chun feidhme fónta na Straitéise Ceimiceán um an Inbhuanaitheacht agus na Straitéise Cógaisíochta. Léirítear go soiléir sa Phlean Gníomhaíochta um an nGeilleagar Ciorclach gur gá an earnáil fuíolluisce uirbigh a chomhtháthú níos fearr leis an ngeilleagar ciorclach. Baineann sé sin le hábhar go háirithe i gcás na Treorach maidir le Sloda Séarachais, lena rialaítear úsáid sloda séarachais sa talmhaíocht agus lena mbaineann impleachtaí don togra maidir le cáilíocht na hithreach a fógraíodh i Straitéis Ithreach an Aontais Eorpaigh do 2030. Tá naisc dhíreacha leis an Straitéis Bhithéagsúlachta de bhrí go n-imrítear tionchar tairbheach díreach ar na héiceachórais nuair a laghdaítear truailliú an uisce. Gníomhaíochtaí a dhéantar i gcathracha glasa, amhail na cinn sin a eascraíonn as an Dlí maidir le hAthchóiriú an Dúlra, is féidir ní hamháin dea-ghnáthóga a chruthú leo do phailneoirí, éin agus speicis eile, ach cuidíonn siad go díreach freisin le huisce báistí agus truailliú gaolmhar a rialú, agus ag an am céanna feabhas a chur ar cháilíocht na beatha. Rannchuideofar leis an oiriúnú i leith na haeráide ach bainistiú níos fearr a dhéanamh ar cháilíocht agus cainníochtaí uisce i gceantair uirbeacha. • Comhsheasmhacht le beartais eile de chuid an Aontais Mar gheall ar an réaltacht gheopholaitiúil nua ní mór don Aontas dlús as cuimse a chur leis an aistriú chuig fuinneamh glan chun deireadh a chur lena spleáchas ar sholáthróirí neamhiontaofa agus ar bhreoslaí iontaise luaineacha. I gcomhréir le cuspóirí phlean REPower EU agus le togra dlíthiúil 2022 COM(2022)222 lena leasaítear an Treoir maidir le Fuinneamh In-athnuaite, ina sainaithnítear cheana féin gur saoráidí ‘atá le spriocdhíriú’ iad saoráidí cóireála fuíolluisce, leis an athbhreithniú ar an Treoir meastar go rannchuideofar go díreach leis na cuspóirí sin trí chuspóir soiléir intomhaiste a shocrú chun neodracht fuinnimh a bhaint amach in earnáil na cóireála fuíolluisce faoi 2040. De réir an mhéid a chonacthas sna Ballstáit is forbartha, is féidir an cuspóir sin a bhaint amach trí mheascán gníomhaíochtaí a dhéanamh chun an éifeachtúlacht fuinnimh a fheabhsú, i gcomhréir le prionsabal ‘Tosaíocht na hÉifeachtúlachta Fuinnimh’, agus tríd an bhfuinneamh in-athnuaite a tháirgeadh, go háirithe bithghás ó shloda, rud ar féidir a chur in ionad allmhairí gáis nádúrtha. Tá an cuspóir seo go hiomlán comhsheasmhach cuspóir aeráidneodrachta an Aontais mar a áirítear i Dlí Aeráide an Aontais arna chomhcheangal leis an Rialachán maidir le Comhroinnt Díchill, lena gceanglaítear ar na Ballstáit laghdú a chur ar a gcuid astaíochtaí Gás Ceaptha Teasa ó earnálacha neamh-CTA de réir cuspóirí náisiúnta. Tá sé comhsheasmhach freisin leis an togra athmhúnlaithe de chuid na Treorach maidir le Fuinneamh Inathnuaite a rinneadh le déanaí ina n-áirítear mar sprioc bhliantúil laghdú 1,7 % ar an tomhaltas fuinnimh do gach comhlacht poiblí, agus le togra 2021 le haghaidh athbhreithniú ar an Treoir maidir le Fuinneamh In-athnuaite agus le Plean REPowerEU ina n-áirítear cuspóir méadaithe arb é sciar 45 % den fhuinneamh a bheith ina fhuinneamh inathnuaite faoi 2030. D’fhéadfadh an tionscnamh rannchuidiú freisin le cuspóir REPower EU ó thaobh méadú a chur ar an leibhéal bithmheatáin a tháirgtear san Aontas go dtí 35 bhilliún méadar ciúbach in 2030, agus le togra COM/2021/805 ón gCoimisiún le haghaidh rialachán arb é is aidhm dó astú meatáin a laghdú . Tá athbhreithniú na Treorach seo go hiomlán i gcomhréir le tograí críochnaitheacha na Comhdhála ar Thodhchaí na hEorpa, go hairithe na tograí maidir le dul i ngleic leis an truailliú, agus go sonrach Togra 2.7 chun ‘Foinsí uisce a chosaint agus truailliú na n-aibhneacha agus an aigéin a chomhrac, lena n-áirítear taighde a dhéanamh ar an truailliú ó ábhair mhicreaphlaisteacha agus an truailliú de dheasca ábhair mhicreaphlaisteacha a chomhrac’. Ar deireadh, leis an togra seo rannchuideofar go díreach le prionsabal 20 de Cholún Eorpach na gCeart Sóisialta. Tá an tAontas tiomanta freisin do Chlár Oibre 2030 don Fhorbairt Inbhuanaithe agus dá Spriocanna Forbartha Inbhuanaithe, ar ceann díobh SDG 6 maidir le rochtain do chách ar shláintíocht agus sláinteachas atá leormhaith agus cothrom. 2.BUNÚS DLÍ, COIMHDEACHT AGUS COMHRÉIREACHT • Bunús dlí An UWWTD atá ann faoi láthair tá sé bunaithe ar Airteagal 192(1) den Chonradh ar Fheidhmiú an Aontais Eorpaigh (CFAE), ina luaitear go ndíreoidh beartas an Aontais maidir leis an gcomhshaol ar ardleibhéal cosanta a bhaint amach agus aird á tabhairt ar éagsúlacht na staideanna i réigiúin éagsúla an Aontais. Beidh sé bunaithe ar phrionsabal an réamhchúraim agus ar na prionsabail gur cheart beart coisctheach a dhéanamh, go dtabharfar tosaíocht do bhearta chun damáiste don chomhshaol a cheartú ag an bhfoinse agus gurb é údar an truaillithe a íocfaidh as. Dá bhrí sin ní mór gníomhaíocht a dhéanamh i réimse an bhainistithe fuíolluisce de réir na bpríomhfhorálacha sin agus i bhfianaise na hinniúlachta comhroinnte leis na Ballstáit. Ciallaíonn sé sin nach féidir leis an Aontas reachtaíocht a rith ach amháin agus aird cuí á tabhairt ar phrionsabail an riachtanais, na coimhdeachta agus na comhréireachta. • Coimhdeacht (i gcás inniúlacht neamheisiach) Tá sé rí-thábhachtach i gcónaí go ngníomhóidh an tAontas chun a áirithiú go mbeidh na daoine go léir a chónaíonn san Aontas in ann tairbhe a bhaint as cáilíocht fheabhsaithe uisce sna haibhneacha, sna lochanna, sa screamhuisce agus sna farraigí. De bhrí go bhfuil sciar 60 % de dhobharlaigh an Aontais de chineál trasteorann, is gá an leibhéal céanna cosanta a áirithiú i ngach áit agus de réir na rithime céanna, chun go seachnófaí an baol go gcuirfí i gcontúirt iarrachtaí a dhéanann roinnt Ballstát mar thoradh ar an easpa dul chun cinn a dhéanann Ballstáit eile. Léiríodh sa Mheastóireacht go raibh an Treoir ina húdar uathúil spreagtha ó thaobh infheistíochtaí sna bonneagar is gá. Deimhníodh freisin leis an Meastóireacht gur féidir le gníomhaíocht an Aontais leibhéal cothrom cosanta don chomhshaol agus do shláinte an duine a áirithiú ar fud na mBallstát go léir. Tá UWWTD á chur chun feidhme le 30 bliana anuas, agus lena linn sin caomhnaíodh nó, i roinnt gcásanna, feabhsaíodh cáilíocht na láithreacha uisce snámha (is é sin láithreacha turasóireachta agus áineasa), cáilíocht an amhuisce a úsáidtear chun uisce óil a tháirgeadh agus cáilíocht na ndobharlach i gcoitinne. Le paindéim COVID-19 le déanaí léiríodh idirspleáchas na mBallstát i dtéarmaí scaipeadh víreas. Rachadh sé chun tairbhe don Aontas ar fad rianú éifeachtach, tapa agus comhchuibhithe a áirithiú ar fhachtóirí pataigineacha san fhuíolluisce. In éagmais gníomhaíocht chomhchuibhithe chomhtháite san Aontas, ní fhéadfaí cineálacha nua víreas a rianú agus suirbhé a dhéanamh maidir le paraiméadair shláinte ábhartha eile san fhuíolluisce ach amháin i líon beag Ballstát, agus é sin sna Ballstáit is forbartha is dócha. Ba cheart a áirithiú go gcuirfear feabhas ar an rochtain ar shláintíocht do gach duine a bhfuil cónaí orthu san Aontas. Ina theannta sin ba cheart a áirithiú go mbeidh rochtain chothrom ar an bpríomhfhaisnéis ag cách (faoi fheidhmíocht eacnamaíoch agus chomhshaoil na n-oibreoirí fuíolluisce). Tá na Ballstáit uile ag tabhairt aghaidh ar na hiarmhairtí a bhaineann leis an athrú aeráide, go háirithe i ndáil lena gcórais hidreolaíocha. Tá athruithe tagtha ar thitim shéasúrach na báistí, rud a chuireann méadú – anuas ar thuilte - ar na rioscaí truaillithe mar thoradh ar uiscí báistí neamhchóireáilte (forsceitheadh uisce stoirme agus rití chun srutha uirbeacha). Ar an gcaoi chéanna, faightear sna Ballstáit go léir truailleáin atá ag teacht chun cinn amhail micreathruailleáin nó micreaphlaistigh. Is amhlaidh atá an cás freisin maidir leis an gcuid is mó de na hualaí eile ó fhoinsí uirbeacha a théann i bhfeidhm ar cháilíocht an uisce sna Ballstáit go léir. Anuas air sin, tá na cúiseanna leis na fadhbanna a shainítear thar a bheith cosúil lena chéile ó Bhallstát go chéile. Ar deireadh, léirítear sa Mheastóireacht go raibh caighdeáin an Aontais ina spreagadh ríthábhachtach maidir le forbairt a dhéanamh ar thionscadal uisce san Aontas atá iomaíoch go domhanda. Ó glacadh an Treoir, cruthaíodh roinnt mhaith cuideachtaí atá ar thús cadhnaíochta i réimse na cóireála fuíolluisce agus tá siad i mbun a gcuid seirbhísí a onnmhairiú timpeall an domhain. Dá ndéanfaí tuilleadh nuachóirithe ar chaighdeáin an Aontais, cuir i gcás trí cheanglais nua a thabhairt isteach maidir le micreathruailleáin nó úsáid fuinnimh, thabharfaí spreagadh don nuálaíocht agus ar deireadh thiar do bharainneacht scála. • Comhréireacht Áirítear sa rogha thosaíochta pacáiste comhréireach beart ar leis a sholáthraítear an ‘luach ar airgead’ is fearr as measc na roghanna féideartha go léir (féach Roinn 7.1 den mheasúnú tionchair chun tuilleadh sonraí a fháil). Caitheadh dua ar leith ionas go dtiocfaí ar an réiteach is fearr bunaithe ar na nithe seo a leanas: ·an measúnú costais agus tairbhe (nó an anailís ar chost-éifeachtúlacht i gcás micreathruailleán, d’éagmais modh iontaofa chun luach airgid a chur ar an na sochair): na sochair ar ar cuireadh luach airgid, bíonn siad níos airde go córasach ná an costas a bhaineann le gach beart aonair de chuid na rogha tosaíochta sna Ballstáit go léir;

·laghdú ar an ualach riaracháin agus in-fhorfheidhmitheacht: trí gan ach líon teoranta saoráidí nó ceirtleán a spriocdhíriú, is féidir torthaí suntasacha a fháil i ndáil le paraiméadair thábhachtacha amhail laghdú truaillithe, úsáid fuinnimh agus astaíochtaí gás ceaptha teasa agus ag an am céanna an t-ualach riaracháin a choinneáil ar leibhéal comhréireach agus leibhéal ard in-fhorfheidhmitheachta a áirithiú; ·cur chuige rioscabhunaithe a thabhairt isteach i gcás an chuid is mó de na bearta atá beartaithe, rud a chuideoidh lena áirithiú go ndéanfar na infheistíochtaí sna háiteanna is mó ina bhfuil gá leo. Nuair ba déanamh amhlaidh chun teacht ar réitigh optamacha áitiúla, cuireadh solúbthacht ar fáil na húdaráis náisiúnta nó áitiúla. Is amhlaidh atá an cás, mar sampla, chun an cuspóir maidir le neodracht fuinnimh a bhaint amach nó chun astaíochtaí ó uisce báistí a laghdú a bhuí le pleananna comhtháite bainistithe uisce. • An rogha ionstraime Is fearr is féidir cuspóir an tionscnaimh a shaothrú trí athmhúnlú ar an Treoir arb í – mar a léirítear i Meastóireacht REFIT – an ionstraim dhlíthiúil is iomchuí chun bailiú agus cóireáil fuíolluisce uirbigh a rialáil. Le treoir ceanglaítear ar na Ballstáit a cuspóirí a bhaint amach agus an beart a chur chun feidhme ina gcórais náisiúnta dlí shubstaintigh agus nós imeachta. Bíonn saoirse níos mó ag na Ballstáit faoin gcur chuige sin agus beart de chuid an Aontais á chur i bhfeidhm acu ná mar a bhíonn i gcás rialacháin, sa mhéid is gur féidir leis na Ballstáit an bealach is iomchuí a roghnú chun na bearta sa Treoir a chur chun feidhme. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR • Meastóireachtaí ex post/seiceálacha oiriúnachta ar an reachtaíocht atá ann cheana Rinneadh meastóireacht REFIT ar UWWTD in 2019. As measc na dtrí phríomhdhúshlán a sainaithníodh sa Mheastóireacht (féach thuas), léiríodh sa mheasúnú ar éifeachtacht na Treorach gur éirigh léi laghdú a chur ar ualaí na dtruailleán spriocdhírithe ó fhoinsí pointí uirbeacha (fuíolluisce intíre/uirbeach agus truailliú tionsclaíoch atá comhchosúil leis). Tháinig laghdú 61 %, 32 % agus 44 % faoi seach idir na blianta 1990 agus 2014 ar ualaí éilimh bithcheimicigh ar ocsaigin, ualaí nítrigine agus ualaí fosfair. Is léir gur chuir sé sin feabhas ar cháilíocht na ndobharlach san Aontas. Léiríodh sa mheasúnú ar chomhleanúnachas go bhfuil an Treoir comhleanúnach go hinmheánach ar an iomlán. Oibríonn UWWTD ar an iomlán ar bhonn sineirge le píosaí eile reachtaíochta de chuid an Aontais agus rannchuidíonn sé go láidir chun cuspóirí na Treorach Réime maidir le hUisce, na Treorach maidir le hUisce Snámha agus na Treorach maidir le hUisce Óil a bhaint amach. Is ann do roinnt cásanna forluite teoranta ó thaobh cé na gníomhaíochtaí a chumhdaítear le UWWTD i gcomparáid leis an Treoir maidir le hAstaíochtaí Tionsclaíocha. Go ginearálta, níl aon saincheisteanna ann maidir le comhleanúnachas le beartais nua de chuid an Aontais; féadfaidh raon feidhme a bheith ann, áfach, chun feabhas a chur ar an gcomhsheasmhacht idir UWWTD agus beartais aeráide agus fuinnimh. Léiríodh san anailís ar ábharthacht agus éifeachtacht go bhfuil gá le hidirghabháil leanúnach go háirithe ó tharla go bhfuil fuíolluisce uirbeach a chóireáiltear go míchuí nó nach gcóireáiltear ar cheann de na príomhchúiseanna go dteipeann ar uiscí an Aontais ar a laghad stádas maith a bhaint amach faoin Treoir Réime maidir le hUisce. Thairis sin, is mar shaincheist atá ag éirí níos tábhachtaí a bhreathnaíonn an pobal eolaíochta, lucht ceaptha beartas agus an pobal i gcoitinne ar an mborradh atá faoin bhfianaise ar éilleáin ar ábhar imní iad atá ag teacht chun cinn, lena n-áirítear micreathruailleáin amhail táirgí cógaisíochta agus micreaphlaistigh sna dobharlaigh. A mhéid a bhaineann le féidearthachtaí geilleagair chiorclaigh, tá forálacha teoranta in UWWTD maidir le hathúsáid fuíolluisce agus sloda nó aisghabháil comhpháirteanna luachmhara. Níor forfheidhmíodh go dian riamh na forálacha sin, i bpáirt mar gheall ar easpa caighdeán láidir comhchuibhithe a bheith ann ar leibhéal an Aontais Eorpaigh agus mar gheall ar na rioscaí a d’fhéadfadh a bheith ann do shláinte an duine. Leis an measúnú breisluacha AE, ar lena linn a rinneadh breithniú ar cé acu a chomhlíonann nó nach gcomhlíonann UWWTD prionsabal na coimhdeachta, léiríodh gur aithin na páirtithe leasmhara go forleathan go raibh gá i gcónaí leis an Treoir, agus go mbainfeadh tionchair dhiúltacha leis an Treoir a tharraingt siar. Leis an Treoir tugtar tacaíocht don chosaint a thugtar do thart ar 60 % d’abhantracha uisce trasteorann an Aontais ó na héifeachtaí díobhálacha a thagann de sceitheadh fuíolluisce. Ar deireadh, sainaithníodh sa Mheastóireacht, agus cuireadh ar áireamh san athbhreithniú ar an Treoir, féidearthachtaí éagsúla chun an digitiú a shimpliú agus a úsáid ar bhealach níos fearr. Cuireadh feabhas ar an Meastóireacht tar éis na moltaí ón mBord um Ghrinnscrúdú Rialála (tuairim an 17 Iúil 2019) go háirithe maidir leis an méid a bhaineann leis na príomhchúiseanna atá leis na deacrachtaí comhlíontachta i roinnt de na Ballstáit, leis an gcomhthéacs níos leithne a imríonn tionchar ar cháilíocht uiscí an Aontais, agus leis an tábhacht a bhaineann le dul i ngleic le truailleáin. Atreisíodh na conclúidí agus soláthraíodh tuilleadh mionsonraí maidir le cás gach Ballstáit. • Comhairliúcháin leis na páirtithe leasmhara Cuireadh i bhfeidhm ar an Meastóireacht, agus ansin ar an measúnú tionchair, próiseas comhairliúcháin críochnúil a raibh ar áireamh ann éagsúlacht gníomhaíochtaí comhairliúcháin difriúla, mar a leagadh amach sa straitéis chomhairliúcháin. Is éard a bhí sna modhanna a roghnaíodh chun dul i gcomhairle le páirtithe leasmhara agallaimh leathstruchtúrtha, ceardlanna idirghníomhacha, comhairliúchán poiblí leathan ar líne chun teacht ar réimse mór páirtithe leasmhara maidir le hábhair éagsúla agus comhairliúchán i scríbhinn maidir le faisnéis fhíorasach agus toimhdí maidir le samhaltú. Reáchtáladh comhdháil deiridh le páirtithe leasmhara chun tuairimí a fháil maidir leis na roghanna beartais éagsúla a mhol an Coimisiún. Mhair an comhairliúchán poiblí ar líne ar feadh 12 sheachtain, ón 28 Aibreán go dtí an 21 Iúil 2021. Fuarthas 285 fhreagra san iomlán, agus tíolacadh 57 pháipéar seasaimh. Le linn an chomhairliúcháin phoiblí ar líne bailíodh tuairimí na bhfreagróirí maidir leis na fadhbanna a bhaineann le truailliú fuíolluisce agus maidir le conas is fearr aghaidh a thabhairt ar na fadhbanna sin. Leis na ceisteanna éilíodh ar na rannpháirtithe scór a bhronnadh ar bhearta molta de réir scála ó 1 (an ceann is lú lena gcomhaontaítear/an ceann is lú is éifeachtach) go dtí 5 (an ceann is mó lena gcomhaontaítear/an ceann is mó is éifeachtach). Chuathas i gcomhairle leis na Ballstáit roinnt uaireanta. Le linn cruinniú sonrach le saineolaithe na mBallstát fuarthas cuidiú chun dea-chleachtais agus roghanna féideartha a shainaithint i dtús an phróisis. Críochnaíodh an méid trí chomhairliúchán sonrach le gach Ballstát in 2020 chun bonnlíne láidir a thógáil (féach an méid thíos). Ina theannta sin, reáchtáladh ceithre cheardlann théamacha ar líne in 2021 maidir le (i) faireachán agus tuairisciú; (ii) fuíolluisce agus sloda; (iii) costas agus tairbhí; agus (iv) faireachán comhtháite ar uisce. Tionóladh comhdháil deiridh ar líne leis na páirtithe leasmhara an 26 Deireadh Fómhair 2021 chun na príomhroghanna agus céad torthaí an mheasúnaithe tionchair a chur i láthair (312 rannpháirtí ó 226 eagraíocht in 27 mBallstát). Ar an iomlán, thángthas ar chomhaontú ginearálta i measc na bpáirtithe leasmhara maidir leis an ngá atá ann chun an Treoir a athbhreithniú agus a nuachóiriú agus maidir leis na príomhroghanna atá le breithniú don anailís sa mheasúnú tionchair. Ar an mórgóir tugann na páirtithe leasmhara tacaíocht mhaith do na bearta a áirítear sa rogha thosaíochta, fad is go bhfeictear roinnt miondifríochtaí ag brath ar na roghanna agus ar na grúpaí páirtithe leasmhara. Mar shampla, chonacthas comhaontú leathan i measc na bpáirtithe leasmhara maidir leis an ngá atá ann aghaidh a thabhairt ar shaincheist na micreathruailleán ón bhfuíolluisce. Cé is moite de roinnt páirtithe leasmhara gnó (cuid de thionscal na gceimiceán agus na dtáirgí cógaisíochta), thug na páirtithe leasmhara go léir, lena n-áirítear gnólachtaí a bhaineann le hearnáil an uisce, tacaíocht don cheanglas micreathruailleáin a bhaint den fhuíolluisce. D’áitigh formhór na bpáirtithe leasmhara freisin go raibh sé tábhachtach na bearta a dhéanamh ag an bhfoinse ach freisin gur gá an prionsabal ‘gurb é údar an truaillithe a íocfaidh as’ a chur i bhfeidhm níos fearr trí fhreagracht airgeadais a chur ar tháirgeoirí as na costais a bhaineann leis na cóireálacha breise is gá chun micreathruailleáin a chóireáil. Fuair cur chuige na freagrachta leathnaithe táirgeoirí (EPR) tacaíocht leathan ó thromlach na bpáirtithe leasmhara, seachas na tionscail táirgí cógaisíochta agus cheimiceacha nach bhfuil i bhfabhar córas den sórt sin , go háirithe ar an bhforas gur cheart do na gníomhaithe uile atá rannpháirteach sa slabhra soláthair (ón tionscal go dtí na tomhaltóirí) an fhreagracht airgeadais a roinnt nó gur cheart do na húdaráis phoiblí dul faoi.

Fuarthas tacaíocht leathan i gcomhair iniúchtaí fuinnimh, fad is gur thug na Ballstáit nó údaráis áitiúla níos lú tacaíochta do chuspóirí agus spriocanna AE-bhunaithe ná mar a thug páirtithe leasmhara eile. San aiseolas breise a fuair na hionadaithe is tábhachtaí ón tionscal uisce léiríodh go raibh toil ann go n-áireofaí spriocanna aeráidneodrachta agus spriocanna neodrachta fuinnimh araon le sprioc-am níos giorra (2030) ná an sprioc atá beartaithe sa tuarascáil seo. Thug an chuid is mó de na Ballstáit níos forbartha tacaíocht do sprioc uile-Aontais atá ar aon dul lena sprioc féin. Ar deireadh, d’iarr na páirtithe leasmhara tuilleadh soiléireachta maidir le gnéithe áirithe amhail na critéir chun ainmniú a dhéanamh ar limistéir ‘íogaire’ atá faoi réir an eotrófaithe. • Bailiú agus úsáid saineolais Seachas an comhairliúcháin leis na páirtithe leasmhara, úsáideadh na príomhfhoinsí faisnéise seo a leanas chun an measúnú tionchair a chur i dtoll a chéile: Samhlacha arna bhforbairt ag an Airmheán Comhpháirteach Taighde (JRC): In imeacht roinnt blianta, tá JRC tar éis samhlacha maidir le cáilíocht agus cainníocht uisce san Aontas a fhorbairt. Cuireadh na samhlacha sin in oiriúint do na ceisteanna a bhaineann leis an Meastóireacht agus an measúnú tionchair. Comhairliúchán le saineolaithe ad hoc:: faoi chomhcheannasaíocht JRC agus Ard-Stiúrthóireacht an Chomhshaoil (AS ENV), chuathas i gcomhairle le mionchuibhreannas saineolaithe maidir le ceisteanna beartais sonracha (Córais Aonair Iomchuí – frithsheasmhacht in aghaidh ábhair fhrithmhiocróbacha, forsceitheadh ábhar agus rití chun srutha uirbeacha ó chomhchóras séarachais, cothaithigh, micreaphlaistigh agus astaíochtaí gás ceaptha teasa). I gcás gach saincheiste, ullmhaíodh tuarascáil agus úsáideadh í go díreach sa mheasúnú tionchair nó chun samhail JRC a fheabhsú. Meastar go bhfoilseofar na tuarascálacha go léir sna míonna atá le teacht. Tacaíocht ón Eagraíocht um Chomhar agus Forbairt Eacnamaíochta (ECFE): Chomhoibrigh AS ENV le ECFE chun modheolaíocht tairbhí a fhorbairt don mheasúnú tionchair. Tá ECFE tar éis roinnt tuarascálacha a chur i dtoll a chéile freisin ag tacú le Meastóireacht REFIT. Ina theannta sin, sholáthair ECFE anailís ar na saincheisteanna a bhaineann le trédhearcacht agus rialachas. Grinn-Chomhairliúchán leis na Ballstáit: eagraíodh comhairliúchán sonrach le gach Ballstát in 2020 chun cás bonnlíne daingean a bhunú agus chun fianaise a bhailiú maidir leis na dea-chleachtais. I gcás gach tíre, rinneadh comhad a réamh-chomhlíonadh leis na hipitéisí a raibh sé beartaithe ag an Airmheán Comhpháirteach Taighde iad a úsáid i gcomhthéacs an tsamhaltaithe. Sholáthair gach Ballstát míreanna ionchuir ad hoc le linn an chomhairliúcháin seo. Chun tacú leis an measúnú tionchair, bronnadh dhá chonradh tacaíochta do chomhairleoirí seachtracha, ceann amháin don mheasúnú tionchair ginearálta agus ceann eile i ndáil leis an bhféidearthacht go mbunófaí córas freagrachta leathnaithe táirgeoirí do mhicreathruailleáin. • Measúnú tionchair Rinneadh measúnú tionchair. Tá an bhileog achoimre agus an tuairim dhearfach ón mBord um Ghrinnscrúdú Rialála dar dáta an 3 Meitheamh 2022 ar fáil tríd an nasc seo a leanas: Clár Dhoiciméid an Choimisiúin (europa.eu) I gcás gach faidhbe a ardaíodh sa Mheastóireacht, sainaithníodh roghanna beartais ar bhonn na ndea-chleachtas i bhfeidhm sna Ballstáit agus ar bhonn grinn-chomhairliúchán leis na páirtithe leasmhara. Caitheadh i dtraipisí go luath sa phróiseas roghanna nach bhfuair tacaíocht ó na páirtithe leasmhara nó roghanna a bhí ró-chasta le cur chun feidhme. Forbraíodh leibhéil éagsúla uaillmhéine ó leibhéal íseal (bearta nach gcuirtear i bhfeidhm ach ar shaoráidí níos mó) go dtí leibhéal ard (na bearta céanna ach iad curtha i bhfeidhm ar shaoráidí níos lú) agus leibhéal idirmheánach uaillmhéine bunaithe ar chur chuige rioscabhunaithe (bearta nach ndéantar ach amháin i gcás ina bhfuil riosca ann don chomhshaol nó don tsláinte phoiblí). I gcás roinnt saincheisteanna, léiríodh sa chomhairliúchán go bhfuil teorainn leis na roghanna – mar shampla i gcás saoráidí neamhláraithe (i.e. córais aonair iomchuí), ó thaobh na trédhearcachta nó i ndáil le faireachán ar pharaiméadair shláinte. Le haghaidh fadhbanna eile (uiscí báistí troma nó úsáid fuinnimh), i gcomhréir le prionsabal na coimhdeachta, cuireadh dóthain solúbthachta ar fáil chun go bhféadfaí na réitigh is éifeachtúla ó thaobh costais de a cheapadh ar an leibhéal áitiúil. Rinneadh measúnú ar thionchar na roghanna trí úsáid a bhaint as samhail de chuid JRC a forbraíodh cheana agus a úsáideadh le haghaidh Meastóireacht REFIT. Mar phointí comparáide forbraíodh cás bunlíne (lena nglactar leis go bhfuil an Treoir atá ann cheana á comhlíonadh go hiomlán, maille le sprioc-amanna breise do roinnt Ballstát) agus cás uasta indéanta. I gcás gach faidhbe, bhí rogha na rogha tosaíochta bunaithe ar roinnt critéar: costas/tairbhí, costas/éifeachtacht, leibhéal na ranníocaíochta le cuspóirí an Chomhaontaithe Ghlais don Eoraip, an laghdú ar thruailliú uisce, an in-fhorfheidhmitheacht agus laghdú ar an ualach riaracháin. Áirítear sa rogha thosaíochta pacáiste comhréireach beart ar leis a sholáthraítear an ‘luach ar airgead’ is fearr as measc na roghanna féideartha go léir. Cuirfear na príomhbhearta seo a leanas i bhfeidhm de réir a chéile go dtí 2040. Leathnófar raon feidhme na Treorach chuig ceirtleáin ina bhfuil os cionn 1 000 CD Forbrófar caighdeáin nua le haghaidh saoráidí neamhláraithe (córais aonair iomchuí) agus ceanglófar ar na Ballstáit cigireacht éifeachtach a chur ar bun le haghaidh na saoráidí sin. Chun laghdú a chur ar an truailliú de dheasca uiscí báistí, ceanglófar ar na Ballstáit pleananna comhtháite bainistithe uisce a bhunú agus a chur chun feidhme i ngach ceirtleán mór agus sna ceirtleáin os cionn agus sna ceirtleáin sin ina bhfuil os cionn 10 000 CD agus a bhfuil riosca ann don chomhshaol. Tabharfar tús áite do bhearta coisctheacha lena n-áirítear bonneagair ghlasa agus do bharrfheabhsú a dhéanamh ar na córais bailithe, stórála agus cóireála fuíolluisce atá ann cheana trí úsáid níos fearr a bhaint as an digitiú bunaithe ar chaighdeáin agus sonraíochtaí atá sainithe go soiléir. Déanfar an méid cothaitheach a scaoiltear a laghdú a thuilleadh le teorainnluachanna níos déine ó thaobh nítrigin agus fosfar a chóireáil. Cuirfear na caighdeáin nua seo i bhfeidhm go córasach maidir leis na saoráidí níos mó go léir ina bhfuil os cionn 100 000 CD ach, ina theannta sin, sna saoráidí go léir ina bhfuil os cionn 10 000 CD agus atá suite i limistéir ina bhfuil an t-eotrófú ina shaincheist i gcónaí. Bunófar teorainnluachanna nua do mhicreathruailleáin a dteastaíonn cóireáil bhreise uathu. Bheadh feidhm aige seo ar dtús maidir leis na saoráidí níos mó go léir agus ansin maidir le saoráidí ina bhfuil os cionn 10 000 CD agus a bhfuil riosca ann don chomhshaol nó don tsláinte phoiblí ar bhonn critéir shoiléire shimplí.

Bunófar córas freagrachta táirgeoirí lena spriocdhíreofar táirgí cógaisíochta agus táirgí cúraim phearsanta – arb iad an dá phríomhfhoinse de mhicreathruailleáin dhíobhálacha – chun costas cóireála breise na micreathruailleán a chumhdach agus chun táirgeoirí a spreagadh le táirgí nach bhfuil chomh díobhálach céanna a chur ar mhargadh an Aontais. Ceanglófar ar na Ballstáit faireachán agus rianú níos fearr a dhéanamh ag an bhfoinse ar thruailliú tionsclaíoch. Déanfar amhlaidh chun méadú a chur ar na féidearthachtaí maidir le sloda agus uisce cóireáilte a athúsáid, agus chun laghdú a chur ar an riosca go ndéanfaí substaintí neamh-inchóireáilte a scaoileadh isteach sa chomhshaol agus go dtarlódh mífheidhmiú i ngléasraí cóireála. Bunófar cuspóir ó thaobh neodracht fuinnimh a bhaint amach faoi 2040 ar an leibhéal náisiúnta le haghaidh na saoráidí fuíolluisce go léir ina bhfuil os cionn 10 000 CD, i gcomhréir leis na dea-chleachtais atá i bhfeidhm cheana i roinnt Ballstát; go sonrach, beidh ar an méid fuinnimh a chaitear san earnáil a bheith cothrom leis méid na cumhachta in-athnuaite a tháirgtear san earnáil; chun rannchuidiú leis an gcuspóir sin; beidh gá le hiniúchtaí fuinnimh a dhéanamh sna saoráidí go léir ina bhfuil os cionn 10 000 CD Chun rialachas na hearnála a fheabhsú, iarrfar ar oibreoirí fuíolluisce táscairí feidhmíochta trédhearcacha a shocrú agus faireachán a dhéanamh orthu. Feabhsófar an rochtain ar shláintíocht ar bhealach a bheidh go hiomlán comhsheasmhach leis an Treoir athbhreithnithe maidir le hUisce Óil a glacadh le déanaí, ar treoir í lenar cuireadh feabhas ar an rochtain ar an soláthar uisce. Feabhsófar faireachán agus tuairisciú chun úsáid níos fearr a bhaint as na deiseanna a chuireann an digitiú ar fáil. Ceanglófar ar na Ballstáit comhoibriú a eagrú idir a gcuid údarás inniúil sláinte agus fuíolluisce ionas go mbeidh faireachas buan ar bun maidir leis na príomh-pharaiméadair sláinte poiblí, amhail víris éagsúla ar nós SARS-Covid-2 a bheith i láthair sna huiscí. Roghnaíodh 2040 mar sprioc-am chun dóthain ama a thabhairt do na Ballstáit na hinfheistíochtaí is gá a dhéanamh. Cuirfear cuspóirí eatramhacha ar áireamh ann chun a áirithiú go gcuirfear chun feidhme an Treoir de réir a chéile agus chun a áirithiú go ndéanfar beart ag céim luath i gcás ina dtarlaíonn moilleanna i roinnt Ballstát. Faoi 2040, tráth a mheastar go mbeidh na bearta uile ar bun, is féidir príomhthionchair na rogha tosaíochta a achoimriú mar a leanas: ·I dtéarmaí truailliú uisce, i gcomparáid leis an mbunlíne, chuirfí laghdú 4,8 milliún CD (nó 105 014 thona) le haghaidh an éilimh bhitheolaíoch ar ocsaigin (BOD) ar an méid iomlán truaillithe, laghdú 56,4 milliún CD (nó 229 999 dtona) le haghaidh nítrigine (N), laghdú 49,6 milliún CD (nó 29 678 dtona) le haghaidh fosfair (F), laghdú 77,4 milliún CD le haghaidh ualach tocsaineach na micreathruailleán agus laghdú 24,8 milliún CD le haghaidh E. Coli. Chuirfí laghdú 9 % ar astaíochtaí micreaphlaisteach, go príomha trí ghníomhaíochtaí o thaobh bainistiú níos fearr ar uiscí báistí. ·Ach a ndéanfar na bearta atá beartaithe chun neodracht fuinnimh a bhaint amach agus an chóireáil bhreise ar nítrigin, chuirfear laghdú 4,86 milliún tona ar astaíochta gás ceaptha teasa (is é sin sciar 37,32 % den na hastaíochtaí ón earnáil atá inseachanta), rud atá i gcomhréir le cuspóirí Dhlí Aeráide an Aontais agus an phacáiste aeráide ‘Oiriúnach do 55’. ·Ó 2040 ar aghaidh, bheadh an costas iomlán ar leibhéal EUR 3 848 mbilliún in aghaidh na bliana, méid atá faoi bhun na sochar ar ar cuireadh luach airgid agus a meastar a bheidh ann (EUR 6 643 bhilliún in aghaidh na bliana faoi 2040). Tá an chonclúid sin bailí ar leibhéal an Aontais ach i gcás gach Ballstáit freisin. Meastar go gcumhdófar an costas breise sin trí mheascán beart, mar atá, taraifí uisce (sciar 51 %), buiséid phoiblí (sciar 22 %) agus an córas nua freagrachta tairgeoirí (sciar 27 %) le haghaidh micreathruailleáin a chóireáil. Maidir leo siúd dá ndéantar difear, is iad na hoibreoirí fuíolluisce atá freagrach as bailiú, cóireáil, faireachán agus diúscairt cheart a dhéanamh ar na sruthanna dramhaíola éagsúla. Beidh tionchar díreach ag athruithe ar UWWT orthu. Beidh gá le hinfheistíochtaí breise go háirithe chun cothaithigh a bhainistiú ar bhealach níos fearr ach freisin chun micreathruailleáin a chóireáil. Beidh gá freisin le hinfheistíochtaí chun an neodracht fuinnimh a bhaint amach, fiú i gcás ina ndéanfar brabús as na hinfheistíochtaí sin sa mheántéarma/san fhadtéarma. Déantar difear don daonra ó tharla gurb iad na daoine a íocann taraifí uisce agus cánacha chun tacú leis an earnáil cóireála fuíolluisce. Faoi 2040, meastar go mbeidh méadú 2.3 % ar leibhéal an Aontais ar an meán tar éis teacht ar na taraifí uisce, le roinnt difríochtaí le sonrú idir na Ballstáit ag brath ar straitéisí maoinithe na mBallstát. Mar a shonraítear sa Mheasúnú Tionchair, an méadú sin lena bhfuiltear ag coinne, ní dhéanfaidh sé difear d’inacmhainneacht foriomlán na seirbhísí uisce in aon Bhallstát. Tá sé rí-thábhachtach go n-áirithítear rochtain thrédhearcach ar fhaisnéis faoi ghníomhaíochtaí cóireála fuíolluisce lena n-áirítear maidir leis an nasc idir cúrsaí uisce, cúrsaí fuinnimh agus cúrsaí aeráide. Is chun tairbhe don phobal a rachaidh uisce glan óil agus snámha, stádas feabhsaithe éiceolaíoch na n-uiscí, bithéagsúlacht chaomhnaithe agus feabhsuithe ar fhrithghníomhacht na sláinte poiblí i gcás ráigeanna a d’fhéadfadh brúchtadh. Rachaidh sé go díreach chun tairbhe don tionscal teicneolaíochta uisce agus cóireála caighdeáin níos láidre a bheith ann maille le bearta chun raon feidhme na Treorach a leathnú chuig ceirtleáin níos lú, chun oibríochtaí a bharrfheabhsú agus chun laghdú a chur ar úsáid an fhuinnimh agus ar astaíochtaí gás ceaptha teasa. Mar thoradh ar an rogha thosaíochta tiocfaidh deiseanna nua gnó chun cinn chun teicnící cóireála nua a fhorbairt le linn laghdú a chur ar úsáid an fhuinnimh agus ar astaíochtaí gás ceaptha teasa. Cuirfear borradh faoin nuálaíocht, lena gcoinneofar ar bun buntáiste comparáideach do thionscal uisce an Aontais. Beidh ar thionscail na dtáirgí cúraim phearsanta agus na dtáirgí cógaisíochta eagraíochtaí nua le haghaidh ‘freagracht táirgeoirí’ a bhunú agus beidh orthu oibríochtaí na n-eagraíochtaí sin a mhaoiniú. Beidh rogha ag na tionscail sin na costais nua sin a chur le praghsanna a gcuid táirgí (uasmhéadú 0.59 %) nó laghdú ar chur ar chorrlaigh bhrabúis a gcuid táirgí (tionchar uasta meánach 0.7 %). • Oiriúnacht rialála agus simpliú I gcomhréir leis na conclúidí ó Mheastóireachta REFIT, cuirfear isteach sa Treoir athbhreithnithe roinnt soiléirithe agus simplithe. Is amhlaidh atá an cás mar shampla le haghaidh uiscí báistí agus córais aonair iomchuí, ar ina leith a thabharfaidh na ceanglais nua soiléiriú maidir lena bhfuiltear ag coinne ó na Ballstáit. Scriosfar roinnt airteagal atá imithe i léig den téacs amhail an deis chun limistéir ‘is lú is íogair’ a ainmniú nó laghdú a chur ar na ceanglais i limistéir chósta – dhá dheis nach n-úsáidtear ach i réigiún amháin de chuid Ballstáit amháin. Rinneadh iarrachtaí freisin chun an tuairisciú a theorannú go dtí eilimintí riachtanacha, ar eilimintí iad a úsáidfear ansin chun measúnú comhlíontachta a dhéanamh nó chun an dul chun cinn maidir le laghduithe astaíochtaí a rianú. Mar thoradh ar na hiarrachtaí sin in éindí le húsáid uirlisí digiteacha, meastar go gcuirfear teorainn leis an ualach riaracháin agus ag an am céanna go bhfeabhsófar cáilíocht na sonraí a bhaileofar agus go ngéarófar an luas faoina mbaileofar iad. • Cearta bunúsacha Mar thoradh ar an togra meastar go gcuirfear feabhas ar chearta bunúsacha tríd an rochtain ar shláintíocht a fheabhsú go háirithe do dhaoine ar an imeall agus do dhaoine leochaileacha, agus é sin ar bhealach atá go hiomlán comhsheasmhach leis an Treoir maidir le hUisce Óil a athbhreithníodh le déanaí (lena n-áirítear forálacha dá samhail maidir le rochtain ar uisce). 4.IMPLEACHTAÍ BUISÉADACHA

Maidir leis an ráiteas airgeadais a bhaineann le himpleachtaí buiséadacha an togra seo agus na hacmhainní daonna agus riaracháin is gá don, tá siad comhtháite sa ráiteas airgeadais reachtach le haghaidh an phacáiste maidir le truailliú nialasach a thíolactar mar chuid den togra le haghaidh athbhreithniú na liostaí truailleán a théann i bhfeidhm ar uiscí dromchla agus screamhuisce. 5.EILIMINTÍ EILE • Pleananna cur chun feidhme agus socruithe faireacháin, meastóireachta agus tuairiscithe I dTábla 2 thíos tugtar achoimre ar an bpleanáil cur chun feidhme le haghaidh na bpríomhghníomhaíochtaí a áirítear sa rogha thosaíochta. Faoi 2025 bheadh gníomhaíochtaí faireacháin breise ar bun: baineann siad sin le hábhair thionsclaíocha a scaoiltear, le paraiméadair a bhaineann leis an tsláinte, le heochairtháscairí feidhmíochta oibreora, maille le gníomhaíochtaí chun trédhearcacht a fheabhsú. Beidh bunachair sonraí náisiúnta agus Aontais ar bun a mbeidh ar áireamh iontu na heilimintí go léir is gá chun an chomhlíontacht a sheiceáil, agus sainaithneofar ‘daoine leochaileacha agus imeallaithe’ mar aon le bearta chun rochtain ar shláintíocht a fheabhsú. Féadfar táscairí éagsúla chun rath a thomhas a bhaint as tuarascálacha de chuid na mBallstát: ·an ráta comhlíontachta atá ann cheana agus an t-achar go dtí an sprioc in aghaidh an Bhallstáit agus in aghaidh an leibhéil chóireála, rudaí a thabharfaidh sár-fhorbhreathnú ar chur chun feidhme na Treorach; ·líon na saoráidí atá feistithe le modhanna breise cóireála le haghaidh nítrigine/fosfair agus micreathruailleán, agus an laghdú gaolmhar ar an méid nítrigine/fosfair a scaoileadh agus an t-ualach tocsaineach; ·úsáid fuinnimh na mBallstát agus na hastaíochtaí gaolmhara gás ceaptha teasa; ·líon na gceirtleán a chumhdaítear le pleananna bainistithe comhtháite le haghaidh forsceitheadh uiscí stoirme agus rití chun srutha uirbeacha agus comhlíontacht na gceirtleán le cuspóir an Aontais; ·na bearta a rinne na Ballstáit chun rochtain ar shláintíocht a fheabhsú agus córais aonair iomchuí a rialú níos fearr, agus achoimre ar na príomhtháscairí sláinte a ndearnadh suirbhé orthu sna Bhallstáit. Úsáidfear sonraí eile chun tomhas sonrach a dhéanamh ar thionchair UWWTD. Orthu sin áirítear, go háirithe, sonraí a thagann ó na Treoracha Réime Uisce agus Mara maidir le cáilíocht an uisce sna huiscí glactha (aibhneacha, lochanna agus farraigí). In Iarscríbhinn 10 a ghabhann leis an measúnú tionchair soláthraítear tuilleadh sonraí faoi pharaiméadair a d’fhéadfaí a thuairisciú chun an chomhlíontacht a mheasúnú agus chun rath na Treorach a thomhas. Tá coinne faoi 2030 leis an gcéad ghrinn-mheastóireacht ar an Treoir athbhreithnithe, tráth is ceart don chuid is mó de na hinfheistíochtaí a bheith déanta sna saoráidí níos mó. Leis an gcéad mheastóireacht sin ba cheart go mbeifí in ann measúnú a dhéanamh ar an rath a bhí ar an Treoir athbhreithnithe agus ar na dúshláin atá fós ann i ndáil lena cur chun feidhme. Más gá, d’fhéadfaí bearta ceartaitheacha a bheartú chun a áirithiú go ndéantar an Treorach athbhreithnithe a chur chun feidhme go hiomlán. D’fhéadfaí smaoineamh ar meastóireacht eile a dhéanamh roimh 2040 chun athbhreithniú féideartha ar an Treoir a ullmhú. 2025 2030 2035 2040 Forsceitheadh uisce stoirme agus rití chun srutha uirbeacha (uiscí báistí) Faireachán ar bun Pleananna comhtháite ar bun le haghaidh ceirtleáin ina bhfuil > 100 000 CD + limistéir i mbaol arna sainaithint Pleananna comhtháite ar bun le haghaidh ceirtleáin atá i mbaol agus ina bhfuil idir 10 000 CD agus 100 000 CD Sprioc tháscach Aontais i bhfeidhm le haghaidh gach ceirtleáin ina bhfuil > 10 000 CD Córais iomchuí aonair Cigireacht rialta ar bun sna Ballstáit go léir + Tuairisciú do na Ballstáit ina bhfuil líon ard córas aonair iomchuí Caighdeáin an Aontais le haghaidh córais aonair iomchuí Ceirtleáin ar scála beag Tairseacha nua 1 000 CD Tá gach ceirtleán ina bhfuil > 1 000 CD comhlíontach Nítrigin agus fosfar Sainaithint na limistéar i mbaol (ceirtleáin ina bhfuil 10 000 CD go 100 000 CD) Sprioc eatramhach le haghaidh Nítrigin/Fosfar a bhaint de shaoráidí ina bhfuil > 100 000 CD + Caighdeáin nua Baint Nítrigine/Fosfair sna saoráidí go léir ina bhfuil os cionn 100 000 CD + Sprioc eatramhach le haghaidh limistéir atá i mbaol Baint Nítrigine/Fosfair ar bun sna limistéir go léir atá i mbaol (ina bhfuil idir 10 000 CD agus 100 000 CD) Micreathruailleáin Ag bunú scéimeanna freagrachta leathnaithe táirgeoirí Sainaithníodh limistéir i mbaol (10 000 CD go 100 000 CD) + Sprioc eatramhach ar bun le haghaidh saoráidí ina bhfuil os cionn 100 000 CD Na saoráidí go léir ina bhfuil > 100 000 CD feistithe + spriocanna eatramhacha ar bun le haghaidh limistéir atá ‘i mbaol’ Na saoráidí go léir atá i mbaol agus atá feistithe le hardteicneolaíocht chóireála Fuinneamh Iniúchtaí fuinnimh le haghaidh saoráidí ina bhfuil os cionn 100 000 CD Iniúchtaí le haghaidh saoráidí ina bhfuil os cionn 10 000 CD Sprioc eatramhach ar bun Sprioc eatramhach ar bun le haghaidh neodracht fuinnimh Neodracht fuinnimh bainte amach agus comhlíonadh an laghdú gaolmhar ar gháis ceaptha teasa Tábla 2: Pleanáil cur chun feidhme le haghaidh phríomhbhearta na rogha tosaíochta • Míniúchán mionsonraithe ar fhorálacha sonracha an togra Airteagal 1 – Ábhar Leathnaíodh cuspóirí na Treorach chun go n-áireofaí, i dteannta cosaint chomhshaoil, cosaint shláinte an duine, laghdú ar astaíochtaí gás ceaptha teasa, feabhsú rialachas agus trédhearcacht na hearnála, rochtain níos fearr ar shláintíocht agus – tar éis ghéarchéim COVID le déanaí – faireachán rialta ar pharaiméadair atá ábhartha maidir leis an tsláinte phoiblí i bhfuíolluisce uirbeach.

Airteagal 2 – Sainmhínithe I gcomhréir leis na conclúidí ón Meastóireachta REFIT, rinneadh na sainmhínithe atá ann cheana a shoiléiriú de bheagán. Cuireadh isteach roinnt sainmhínithe a bhaineann leis na hoibleagáidí nua de chuid na Treorach, amhail ‘rití chun srutha uirbeacha’, ‘forsceitheadh uisce stoirme’, ‘comhchórais séarachais agus córais séarachais ar leithligh’, ‘micreathruailleán’, ‘sláintíocht’, frithsheasmhacht in aghaidh ábhair fhrithmhiocróbacha’, etc. Airteagal 3 – Córais bailithe fuíolluisce Leathnaítear an oibleagáid maidir le bunú córas bailithe fuíolluisce chuig gach ceirtleán ina a bhfuil 1 000 CD nó os a cionn. Tugtar isteach oibleagáid nua chun a chinntiú go mbíonn teaghlaigh nasctha le córais bailithe fuíolluisce i gcás inarb ann dóibh. Airteagal 4 – Córas aonair nó córas iomchuí eile (IAS) (nua) Airteagal nua is ea é seo a chuirtear go páirteach in ionad iar-Airteagal 3. Coinnítear ar bun an fhéidearthacht go mbainfí úsáid as córais aonair iomchuí ach teorannaítear í go dtí cásanna eisceachtúla. Chuige sin, tugadh isteach oibleagáidí nua: ní mór córais aonair iomchuí a dhearadh, a fhormheas agus a rialú i gceart; Ní mór údair mhionsonraithe lena n-úsáid a sholáthar nuair is uathu a thagann níos mó ná sciar 2 % den ualach tuairiscithe i gceirtleáin ina bhfuil 2 000 CD agus níos mó ná sin. Airteagal 5 – Pleananna comhtháite bainistithe fuíolluisce uirbigh (nua) Leis an airteagal nua seo tugtar isteach an oibleagáid maidir le pleananna comhtháite bainistithe fuíolluisce uirbigh a bhunú go háitiúil chun truailliú ó uiscí báistí a chomhrac (rití chun srutha uirbeacha agus forsceitheadh uisce stoirme). Maidir leis an méid táscach atá sna pleananna, chomh maith leis na cuspóirí táscacha atá iontu agus atá le coigeartú de réir imthosca áitiúla, tá siad bunaithe ar na cleachtais is fearr atá ar bun agus sonraítear iad in Iarscríbhinn V. Caithfear na pleananna a tharraingt suas le haghaidh gach ceirtleáin ina bhfuil 100 000 CD nó níos mó agus le haghaidh gach ceirtleáin ina bhfuil idir 10 000 CD agus 100 000 CD i gcás ina mbíonn uisce stoirme a fhorsceitear agus rití chun srutha uirbeacha ina riosca don chomhshaol nó do shláinte an duine. Airteagal 6 – Cóireáil thánaisteach (iar-Airteagal 4) Maidir leis an oibleagáid chun cóireáil thánaisteach a dhéanamh ar an bhfuíolluisce uirbeach sula scaoiltear isteach sa chomhshaol é, leathnaítear í chuig gach ceirtleán a bhfuil 1 000 CD nó níos mó (i gcomparáid le 2 000 CD agus níos mó sa Treoir atá ann cheana). Airteagal 7 – Cóireáil threasach (iar-Airteagal 5) Leasaíodh na príomhoibleagáidí san Airteagal seo ionas go bhfuil an chóireáil threasach ina cóireáil éigeantach anois do na saoráidí níos mó go léir a dhéanann cóireáil ar ualach atá cothrom le 100 000 CD nó níos mó. Caithfear cóireáil threasach a dhéanamh freisin ar ábhair a sceitear ó cheirtleáin ina bhfuil idir 10 000 CD agus 100 000 CD i limistéir arna sainaithint ag na Ballstáit mar limistéir atá íogair i leith an eotrófaithe. Beidh ar na Ballstáit sainaithint a dhéanamh ar limistéir atá íogair i leith an eotrófaithe trína liosta reatha de ‘limistéir íogaire’ a forbraíodh faoi iar-Airteagal 5 a thabhairt cothrom le dáta. Rinneadh na hoibleagáidí eile san Airteagal seo a choinneáil ar bun agus a thabhairt cothrom le dáta. Airteagal 8 – Cóireáil cheathartha (nua) Leis an airteagal nua seo tugtar isteach an oibleagáid chun cóireáil bhreise a dhéanamh ar an bhfuíolluisce uirbeach chun deireadh a chur leis an speictream is leithne is féidir de mhicreathruailleáin. Déanfar an chóireáil sin ar na gléasra cóireála fuíolluisce uirbigh go léir a dhéanann cóireáil ar ualach atá cothrom le 100 000 CD nó níos nó faoin 31 Nollaig 2035 ar a dhéanaí. Faoin 31 Nollaig 2040, déanfar í freisin i ngach ceirtleán ina bhfuil idir 10 000 CD agus 100 000 CD i limistéir ina bhfuil tiúchan nó carnadh na micreathruailleán ina riosca do shláinte an duine nó don chomhshaol. Beidh ar na Ballstáit na limistéir sin ina gcríoch a shainaithint de réir critéir a shonraítear san Airteagal seo. Airteagal 9 – Freagracht leathnaithe táirgeoirí (nua) Leis an airteagal nua seo tugtar isteach an oibleagáid ar tháirgeoirí (lena n-áirítear allmhaireoirí) chun rannchuidiú le costais na cóireála ceathartha dá bhforáiltear in Airteagal 8 den Treoir i gcásanna ina gcuireann siad ar mhargadh na mBallstát táirgí as a n-eascraíonn, ag deireadh a saolré, truailliú fuíolluisce uirbigh ag micreathruailleáin. Suífear an ranníocaíocht airgeadais sin ar bhonn chainníochtaí agus thocsaineacht na dtáirgí a chuirtear ar an margadh.

Airteagal 10 - Na ceanglais íosta maidir le heagraíochtaí um fhreagracht táirgeoirí (nua) Leis an Airteagal seo bunaítear na ceanglais íosta maidir le hEagraíochtaí um Fhreagracht Táirgeoirí a cheanglaítear faoi Airteagal 9(5). Airteagal 11 – Neodracht fuinnimh na ngléasraí cóireála fuíolluisce uirbigh (nua) Leis an airteagal nua seo tugtar isteach an oibleagáid chun an neodracht fuinnimh a bhaint amach ar an leibhéal náisiúnta sna saoráidí cóireála go léir ina bhfuil os cionn 10 000 CD Faoin 31 Nollaig 2040, beidh ar na Ballstáit a áirithiú go mbíonn an méid iomlán fuinnimh in-athnuaite a tháirgtear i ngléasraí cóireála fuíolluisce uirbigh ar an leibhéal náisiúnta cothrom leis an méid iomlán bliantúil fuinnimh a úsáidtear sna gléasraí cóireála fuíolluisce uirbigh go léir den sórt sin. Chun cuidiú ó thaobh an cuspóir sin a bhaint amach, déanfar iniúchtaí fuinnimh go tráthrialta ar ghléasraí cóireála fuíolluisce uirbigh, lena spriocdhíreofar go háirithe ar shainaithint agus úsáid na hacmhainneachta atá ann chun bithgháis a tháirgeadh, agus astaíochtaí meatáin á laghdú ag an am céanna. Airteagal 12 – Comhar trasteorann (iar-Airteagal 9) Leasaíodh an tAirteagal seo de bheagán: cuirtear mír 2 nua isteach, lena gceanglaítear – i gcás inar gá sin – go n-iarrtar ar an gCoimisiún tacú le plé idir na Ballstáit. Leasaíodh mír 1 chun an oibleagáid maidir le fógra a thabhairt láithreach i gcás truaillithe theagmhasaigh a chur isteach chun an méid a tharla le déanaí le linn an teagmhais dá ngairtear‘abhainn Odder’ a chur san áireamh. Airteagal 13 – Dálaí aeráide áitiúla (iar-Airteagal 10) Níor tugadh an t-alt cothrom le dáta ach amháin mar gheall uimhriú nua na n-airteagal. Airteagal 14 – Fuíolluisce neamhthí a sceitear (iar-Airteagal 11) Leasaíodh an tAirteagal seo chun a áirithiú go rachaidh na húdaráis inniúla i gcomhairle, sula n-eiseoidh siad údarú chun fuíolluisce neamhthí a sceitheadh isteach i gcórais bailithe fuíolluisce, le hoibreoir gléasraí cóireála fuíolluisce uirbigh dá ndéanann an sceitheadh fuíolluisce sin difear. Ina theannta sin, ní mór faireachán rialta a áirithiú ar an truailliú tionsclaíoch in ionraonta agus asraonta na saoráidí cóireála ionas go ndéanfar bearta iomchuí chun foinse/foinsí an truaillithe a d’fhéadfadh a bheith ann a shainaithint agus aghaidh a thabhairt orthu. Orthu sin áirítear, más gá, an t-údarú arna eisiúint a tharraingt siar. Airteagal 15 – Athúsáid uisce agus sceitheadh fuíolluisce uirbigh (iar-Airteagal 12) Leasaíodh mír 1 chun: Ceanglaítear ar na Ballstáit cur chun cinn córasach a dhéanamh ar athúsáid fuíolluisce chóireáilte ó gach gléasra cóireála fuíolluisce uirbigh. I mír 3, déantar an oibleagáid chun údarú a bhunú le haghaidh sceitheadh ábhar ó ghléasraí cóireála fuíolluisce uirbigh a leathnú chun go n-áireofar anois gach ceirtleán ina bhfuil 1 000 CD agus os a chionn. Airteagal 16 – Sceitheadh ábhar tionsclaíoch in-bhithdhíghrádaithe (iar-Airteagal 13) Tugadh mír 1 cothrom le dáta (uimhriú nua). Leasaíodh mír 2 lena áirithiú go bhfuil na ceanglais a bhunaítear ar an leibhéal náisiúnta le haghaidh sceitheadh ábhar den sórt sin ar a laghad coibhéiseach leis na ceanglais a leagtar síos faoi chuid B d’Iarscríbhinn I a ghabhann leis an Treoir seo. Airteagal 17 – Faireachas ar fhuíolluisce uirbeach (nua) Leis an airteagal nua seo bunaítear córas náisiúnta faireacháin fuíolluisce uirbigh chun faireachán a dhéanamh ar pharaiméadair sláinte poiblí ábhartha san fhuíolluisce uirbeach. Chuige sin, faoin 1 Eanáir 2025 ar a dhéanaí, beidh ar na Ballstáit struchtúr comhordúcháin a bhunú idir na húdaráis atá freagrach as an tsláinte phoiblí agus as cóireáil fuíolluisce uirbigh. Is é an struchtúr sin a chinnfidh na paraiméadair a mbeidh faireachán le déanamh orthu agus an mhinicíocht agus an modh a bheidh le cur i bhfeidhm. Thairis sin, go dtí go suífidh na húdaráis sláinte poiblí inniúla nach baol don daonra paindéim SARS-CoV-2, déanfar faireachán ar fhuíolluisce uirbeach ó sciar 70 % ar a laghad den daonra náisiúnta. Ar deireadh, i gcás gach ceirtleáin ina bhfuil 100 000 CD agus níos mó, beidh ar na Ballstáit faireachán rialta a dhéanamh freisin ar fhrithsheasmhacht in aghaidh ábhair fhrithmhiocróbacha sna asraonta de chuid gléasraí cóireála fuíolluisce uirbigh. Airteagal 18 – Measúnú agus bainistiú riosca (nua)

Is airteagal nua é seo. Tá an oibleagáid ar na Ballstáit measúnú a dhéanamh ar na rioscaí don chomhshaol agus do shláinte an duine a eascraíonn as sceitheadh ábhar fuíolluisce uirbigh, agus, i gcás inar gá, bearta breise a dhéanamh anuas ar cheanglais íosta na Treorach seo chun aghaidh a thabhairt ar na rioscaí sin. Ba cheart a áireamh ar na bearta sin, i gcás inarb iomchuí, bailiú agus cóireáil fuíolluisce ó cheirtleáin ina bhfuil níos lú ná 1 000 CD, cóireáil threasach nó cheathartha a chur i bhfeidhm i gceirtleáin ina bhfuil níos lú ná 10 000 CD, agus gníomhaíocht bhreise chun truailliú uiscí báistí a laghdú i gceirtleáin ina bhfuil níos nú ná 10 000 CD Airteagal 19 – Rochtain ar shláintíocht (nua) Is airteagal nua é seo. Ceanglófar ar na Ballstáit rochtain do chách ar shláintíocht a fheabhsú agus a choinneáil ar bun, go háirithe do dhaoine leochaileacha agus imeallaithe. Faoin 31 Nollaig 2027, beidh ar na Ballstáit freisin sainaithint a dhéanamh ar chatagóirí daoine nach bhfuil rochtain acu ar shláintíocht nó a bhfuil rochtain theoranta acu ar shláintíocht, measúnú a dhéanamh ar na féidearthachtaí chun rochtain ar shaoráidí sláintíochta a fheabhsú do dhaoine den sórt sin agus spreagadh a thabhairt do shaoráidí sláintíochta atá inrochtana saor in aisce agus go sábháilte a bhunú i spásanna poiblí le haghaidh gach ceirtleáin ina bhfuil 10 000 CD nó os a chionn. Airteagal 20 – Sloda (iar-Airteagal 14) Tugadh an t-airteagal cothrom le dáta: caithfear sloda a chóireáil, a athchúrsáil agus a aisghabháil nuair is iomchuí i gcomhréir le hord na réiteach dramhaíola mar a shainmhínítear sa Treoir Réime Dramhaíola agus le ceanglais na Treorach maidir le Sloda , agus ní mór é a dhiúscairt i gcomhréir le ceanglais na Treorach Réime Dramhaíola. Chun rátaí arda aisghabhála a áirithiú, go háirithe i gcás ábhair chriticiúla amhail fosfar, tabharfar sainordú don Choimisiún rátaí íosta aisghabhála a shocrú. Airteagal 21 – Faireachán (iar-Airteagal 15) Tugadh isteach oibleagáidí nua: Beidh ar na Ballstáit faireachán a dhéanamh anois ar thruailliú ó rití chun srutha uirbeacha agus ó fhorsceitheadh uiscí stoirme, ar thiúchan agus ar ualaí na dtruailleán rialáilte sa Treoir seo in asraonta na ngléasraí cóireála fuíolluisce, agus ar mhicreaphlaistigh a bheith ann (lena n-áirítear sloda). Ina theannta sin, i gcomhréir le hAirteagal 13, caithfear faireachán rialta a dhéanamh ar thruailleáin thionsclaíocha áirithe in ionraonta agus asraonta na ngléasraí cóireála fuíolluisce. Airteagal 22 – Faisnéis maidir leis an bhfaireachán ar an gcur chun feidhme (iar-Airteagal 16) Is airteagal nua é seo. Déantar forálacha a bhaineann le tuairisciú a shimpliú agus cuirtear córas nua ina n-ionad nach bhfuil tuairisciú iarbhír i gceist leis ach lena ndéantar nuashonrú ar thacar sonraí náisiúnta ar a bhfuil rochtain ag an nGníomhaireacht Eorpach Chomhshaoil agus ag an gCoimisiún. Leis sin áiritheofar go ndéanfar an córas níos éifeachtaí trí aga moille fada a sheachaint idir an dáta tagartha na sonraí a thuairiscítear agus dáta iarbhír an tuairiscithe. Leis an airteagal seo ceanglaítear ar na Ballstáit tacair sonraí a bhunú lena mbailítear sonraí atá ábhartha don fhuíolluisce uirbeach faoin Treoir seo. Is féidir é sin a bhaint amach, mar shampla, trí fhaireachán a dhéanamh ar thorthaí na bparaiméadar a liostaítear sna hIarscríbhinní a ghabhann leis an Treoir seo, ar an bhfrithsheasmhacht in aghaidh ábhair fhrithmhiocróbacha, ar pharaiméadair ábhartha shláinte, etc., ach freisin trí bhearta a dhéanamh chun rochtain ar an tsláintíocht a áirithiú, etc. Ní mór bunú na dtacar sonraí sin a bheith comhsheasmhach leis na tacair sonraí arna mbunú faoi Airteagal 18 den Treoir athmhúnlaithe maidir le hUisce Óil. Déantar foráil freisin chun go soláthróidh an Ghníomhaireacht Eorpach Comhshaoil tacaíocht. Airteagal 23 – Clár náisiúnta cur chun feidhme (iar-Airteagal 17) Leasaíodh an tAirteagal. Coinnítear ar bun an oibleagáid chun clár náisiúnta a tharraingt suas le haghaidh an Treoir seo a chur chun feidhme, agus forordaítear an t-íosmhéid ábhair a bheidh sa chlár sin. Ní mór an méid seo a leanas ar a laghad a bheith sna cláir sin: (i) measúnú ar leibhéal chur chun feidhme na Treorach i ndáil lena hoibleagáidí éagsúla; (ii) sainaithint agus pleanáil na n-infheistíochtaí is gá maidir le cur chun feidhme den sórt sin; (iii) meastachán ar na hinfheistíochtaí is gá chun athnuachan a dhéanamh ar an mbonneagar cóireála fuíolluisce uirbigh atá ann cheana; agus (iv) foinsí féideartha cistiúcháin a shainaithint. Ceanglófar ar na Ballstáit a bpleananna náisiúnta cur chun feidhme a thabhairt cothrom le dáta gach 5 bliana ar a laghad agus iad a chur in iúl don Choimisiún, mura féidir leo a léiriú go gcomhlíonann siad Airteagail 3, 4, 6, 7 agus 8 den Treoir seo. Airteagal 24 – Faisnéis don phobal (nua) Is airteagal nua é seo. Beidh ar na Ballstáit a áirithiú go mbeidh faisnéis leormhaith agus cothrom le dáta ar fáil ar líne maidir le bailiú agus cóireáil fuíolluisce uirbigh. I dtaca le príomhfhaisnéis amhail leibhéal comhlíontachta an bhonneagair cóireála fuíolluisce uirbigh le ceanglais na Treorach seo, toirt an fhuíolluisce uirbigh a bhailítear agus a chóireáiltear in aghaidh na bliana don teaghlach, etc., ní mór do phríomhfhaisnéis den sórt sin a bheith inrochtana ar a laghad uair sa bhliain ag na daoine go léir atá nasctha le córas bailithe fuíolluisce, san fhoirm is iomchuí, mar shampla ar na sonraisc. Airteagal 25 – Rochtain ar an gceartas (nua) Tá an t-airteagal nua seo i gcomhréir le hAirteagal 47 den Chairt um Chearta Bunúsacha agus déanann sé Coinbhinsiún Aarhus a chur chun feidhme maidir leis an rochtain ar an gceartas. Ba cheart don phobal agus d’ Eagraíochtaí Neamhrialtasacha (ENRanna) a bheith in ann athbhreithniú dlíthiúil a dhéanamh ar na cinntí a dhéanann na Ballstáit faoin Treoir seo. Airteagal 26 – Cúiteamh (nua)

Tugtar isteach airteagal nua maidir le cúiteamh, chun a áirithiú, i gcás inar tharla dochar don tsláinte go hiomlán nó go páirteach mar thoradh ar shárú a rinneadh ar bhearta náisiúnta arna nglacadh de bhun na Treorach seo, go mbeidh an pobal lena mbaineann in ann cúiteamh sa damáiste sin a éileamh agus a fháil ó na húdaráis inniúla ábhartha agus, i gcás ina sainaithneofar iad, ó na daoine nádúrtha nó dlítheanacha atá freagrach as an sárú. Airteagal 27 – An tarmligean a fheidhmiú (nua) Is airteagal caighdeánach nua é seo chun gníomhartha tarmligthe a ghlacadh. Airteagal 28 – Nós imeachta coiste (iar-Airteagal 18) Is airteagal caighdeánach nua é seo chun gníomhartha cur chun feidhme a ghlacadh. Airteagal 29 – Pionóis (nua) Leis an airteagal nua seo sonraítear íosmhéid na bpionós, ionas go mbeidh siad éifeachtach, comhréireach athchomhairleach, gan dochar do Threoir 2008/99/CE maidir le cosaint an chomhshaoil tríd an dlí coiriúil. Airteagal 30 – Meastóireacht (nua) Leis an airteagal nua seo leagtar amach an creat le haghaidh meastóireachtaí a dhéanfar ar an Treoir amach anseo (mar a fhoráiltear le haghaidh threoirlínte an Choimisiúin maidir le Rialáil Níos Fearr). Tá sé beartaithe go ndéanfar an chéad mheastóireacht tráth nach túisce ná 10 mbliana tar éis dheireadh thréimhse trasuí na Treorach seo. Airteagal 31 – Athbhreithniú (nua) Gach 5 bliana ar a laghad, tíolacfaidh an Coimisiún tuarascáil do Pharlaimint na hEorpa agus don Chomhairle ar chur chun feidhme na Treorach seo, agus beidh tograí reachtacha ábhartha ag gabháil léi, i gcás inarb iomchuí. Airteagal 32 – Aisghairm agus forálacha idirthréimhseacha (nua) Is airteagal nua é seo agus tugtar forálacha isteach leis chun cás sonrach Mayotte a chur san áireamh, agus chun an leibhéal cosanta comhshaoil a fhorchuirtear le hiar-Airteagal 5 a choinneáil ar bun go dtí go mbeidh feidhm ag ceanglais nua Airteagal 7. Airteagal 33 – Trasuí (iar-Airteagal 19) Leanann an t-airteagal seo an teimpléad caighdeánach. Airteagal 34 — Teacht i bhfeidhm (nua) Leanann an t-airteagal seo an teimpléad caighdeánach. Foráiltear go dtiocfaidh an Treoir i bhfeidhm 20 lá tar éis a foilsithe san Iris Oifigiúil. Airteagal 35 – Seolaithe (iar-Airteagal 20) Fanann an t-airteagal seo gan athrú.

Scriosadh iar-Airteagal 6 Scriosadh an tAirteagal seo ar mhaithe le simplíocht, de bhrí gur annamh a úsáideann na Ballstáit an rogha chun ‘limistéir is lú is íogair’ a ainmniú. Ina theannta sin, dá gcoinneofaí an rogha seo i dtéacs athbhreithnithe na Treorach laghdófaí an leibhéal ginearálta cosanta comhshaoil atáthar ag lorg leis an athbhreithniú ar an Treoir. Scriosadh iar-Airteagal 7 Mar thoradh ar an oibleagáid chun cóireáil chuí a dhéanamh ar fhuíolluisce uirbeach sula sceitear é ní mór do na Ballstáit dlí reatha an Aontais a chomhlíonadh, agus dá bhrí sin tá ábharthacht na forála seo teoranta (go dlíthiúil). Ní choinnítear an oibleagáid chun cóireáil iomchuí fuíolluisce uirbigh a áirithiú faoin 31 Nollaig 2027 ach amháin i ndáil le Mayotte, agus é sin mar fhoráil idirthréimhseach. Scriosadh iar-Airteagal 8 Scriosadh an tAirteagal seo toisc go bhfuil sé imithe i léig anois – sa lá atá inniu ann beidh ar na Ballstáit ceanglais Airteagal 4 a chomhlíonadh. Bhí nasc ag an airteagal seo freisin leis an gcoincheap ‘limistéir is lú is íogair’, ar coincheap é a scriosadh den Treoir. Iarscríbhinn I Cuid A – Córais bailithe fuíolluisce Fanann gan athrú. Cuid B – Ábhair a sceitear ó ghléasraí cóireála fuíolluisce uirbigh isteach in uiscí glactha Arna nuashonrú agus tagairtí nua inti, maille le ceanglais íosta maidir le cóireálacha tánaisteacha (Tábla 1), treasacha (Tábla 2) agus ceathartha (Tábla 3 nua). Cuid C – Sceitheadh ábhar tionsclaíoch Arna leasú agus leagtar síos léi anois na híoschoinníollacha faoinar féidir údaraithe a eisiúint le haghaidh sceitheadh ábhar neamhthí dtagraítear in Airteagal 13. Déantar an nasc leis an Treoir maidir le hAstaíochtaí Tionsclaíocha. Cuid D – Modhanna tagartha chun faireachán agus meastóireacht a dhéanamh ar thorthaí Rinneadh nuashonrú ar cheanglais maidir le faireachán a dhéanamh ar sceitheadh ábhar ó chóireáil fuíolluisce uirbigh. I gcás ceirtleáin ina bhfuil 100 000 CD agus os a chionn, ní mór aon sampla amháin a dhéanamh in aghaidh an lae. Iarscríbhinn II Comhfhreagraíonn an Chuid A seo don iar-Iarscríbhinn II maidir le sainaithint ‘limistéar is lú is íogair’ – coinníodh ar bun agus nuashonraíodh iad. Ina theannta sin, cuireadh isteach liosta de na limistéir atá le háireamh ag na Ballstáit mar limistéir atá íogair i leith an eotrófaithe. Iarscríbhinn III – Liosta táirgí a chumhdaítear le hAirteagal 9 maidir freagracht leathnaithe táirgeoirí (nua) Is iad na táirgí a chumhdaítear le hAirteagal 9 maidir le freagracht leathnaithe táirgeoirí na táirgí sin a thagann faoi raon feidhme ceann de na píosaí reachtaíochta de chuid an Aontais a liostaítear san Iarscríbhinn seo (táirgí cógaisíochta agus táirgí cosmaideacha).

Iarscríbhinn IV – Earnálacha tionsclaíocha Iar-Iarscríbhinn III – fanann sí gan athrú. Iarscríbhinn V – Ábhar an phlean chomhtháite bainistithe fuíolluisce uirbigh faoi Airteagal 5 (nua) San iarscríbhinn seo liostaítear an t-íosmhéid ábhair a bheidh sa phlean comhtháite bainistithe fuíolluisce uirbigh arna ullmhú de bhun Airteagal 5. Ní mór a bheith ar áireamh sna pleananna sin anailís ar staid tosaigh limistéar draenála an ghléasra cóireála fuíolluisce uirbigh, sainiú na gcuspóirí ó thaobh laghdú a chur ar an truailliú ó fhorsceitheadh uisce stoirme agus ó rití chun srutha uirbeacha don limistéar sin agus sainaithint na mbeart atá le déanamh chun na cuspóirí sin a bhaint amach. Ní mór a bheith ar áireamh sna cuspóirí: (i) sprioc tháscach lena léirítear nach mó ná sciar 1 % é forsceitheadh uisce stoirme de thoirt agus ualach bliantúil an fhuíolluisce uirbigh a bhailítear, ar sciar é a bheidh le ríomh le linn dálaí tirime aimsire; agus (ii) céimniú amach sceitheadh rití neamhchóireáilte chun srutha uirbeacha trí chórais bailithe fuíolluisce ar leithligh a úsáid, mura léirítear go bhfuil siad ar cháilíocht leordhóthanach ionas nach mbeidh éifeachtaí díobhálacha acu ar cháilíocht na n-uiscí glactha. Iarscríbhinn VI – Faisnéis don phobal (nua) San iarscríbhinn seo soláthraítear an fhaisnéis atá le soláthar don phobal faoi Airteagal 24 nua. Iarscríbhinn VII (nua) Is iarscríbhinn chaighdeánach í seo ina liostaítear an Treoir aisghairthe agus na leasuithe comhleanúnacha a rinneadh uirthi, chomh maith le dátaí a dtrasuí agus a gcur i bhfeidhm. Iarscríbhinn VIII (nua) Is é seo an tábla comhfhreagrais nua idir Treoir 91/271/CEE ón gComhairle agus an togra nua le haghaidh Treoir athmhúnlaithe. 🡻 91/271/CEE (oiriúnaithe) 2022/0345 (COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE maidir le cóireáil fuíolluisce uirbigh (athmhúnlú) (Téacs atá ábhartha maidir le LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh lena mbunaítear ar ⌦Fheidhmiú⌫ an ⌦ Aontais ⌫ Eorpaigh Chomhphobail Eorpaigh, agus go háirithe ⌦ Airteagal 192(1) ⌫ 130s de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: ⇩ nua (1)Rinneadh Treoir 91/271/CEE ón gComhairle a leasú go suntasach roinnt uaireanta. Ós rud é go bhfuil tuilleadh leasuithe le déanamh uirthi, ba cheart í a athmhúnlú ar mhaithe le soiléireacht. 🡻 91/271/CEE aithris 1 (oiriúnaithe) De bhrí gur iarradh ar an gCoimisiún sa Rún ón gComhairle an 28 Meitheamh 1988 maidir leis an Muir Thuaidh agus uiscí eile sa Chomhphobal a chosaint tograí a chur isteach i gcomhair bearta atá riachtanach ar leibhéal an Chomhphobal chun fuíolluisce uirbeach a chóireáil; 🡻 91/271/CEE aithris 2 (oiriúnaithe) De bhrí gur minic a bhíonn tionchar ag truailliú, mar gheall ar chóireáil neamhdhóthanach fuíolluisce i mBallstát amháin, ar uiscí i mBallstáit eile; de bhrí, i gcomhréir le Airteagal 130r, gur gá gníomhaíocht a dhéanamh ar leibhéal an Chomhphobail; 🡻 91/271/CEE aithris 3 De bhrí go bhfuil gá ginearálta le cóireáil thánaisteach fuíolluisce uirbigh ionas nach mbeadh diúscairt fuíolluisce uirbigh nach ndearnadh cóireáil leordhóthanach air ag déanamh díobháil don chomhshaol;

🡻 91/271/CEE aithris 4 De bhrí gur gá, i limistéir íogaire, cóireáil níos déine a éileamh; de bhrí go bhféadfaí a mheas go mbeadh cóireáil phríomhúil iomchuí i roinnt limistéar nach bhfuil ag pointe comh híogair sin; 🡻 91/271/CEE aithris 5 De bhrí gur cheart fuíolluisce neamhthí a thagann isteach i gcórais bhailithe chomh maith le sceitheadh fuíolluisce agus diúscairt sloda ó ionaid chóireála fuíolluisce uirbigh a bheith faoi réir rialacha nó rialachán agus/nó údaruithe sonracha; 🡻 91/271/CEE aithris 6 De bhrí gur cheart go mbeadh sceitheadh fuíolluisce thionsclaíoch in-bhithmhillte ó earnálacha tionsclaíocha áirithe nach dtagann isteach i ngléasraí cóireála fuíolluisce uirbigh sula ndéantar é a scaoileadh isteach in uiscí glactha faoi réir ceanglas iomchuí; 🡻 91/271/CEE aithris 7 De bhrí gur cheart athchúrsáil sloda a eascraíonn as cóireáil fuíolluisce a spreagadh; de bhrí gur cheart diúscairt an tsloda go huiscí dromchla a chéimniú amach; 🡻 91/271/CEE aithris 8 De bhrí gur gá faireachán a dhéanamh ar ghléasraí cóireála, ar uiscí glactha agus ar dhiúscairt sloda chun a áirithiú go gcosnaítear an comhshaol ar éifeachtaí díobhálacha sceitheadh fuíolluisce; 🡻 91/271/CEE aithris 9 De bhrí go bhfuil sé tábhachtach a áirithiú go gcuirfear faisnéis maidir le diúscairt fuíolluisce agus sloda ar fáil don phobal i bhfoirm tuarascálacha tréimhsiúla; 🡻 91/271/CEE aithris 10

De bhrí gur cheart do na Ballstáit cláir náisiúnta a bhunú agus a chur faoi bhráid an Choimisiúin chun an Treoir seo a chur chun feidhme; 🡻 91/271/CEE aithris 11 De bhrí gur cheart Coiste a bhunú chun cabhrú leis an gCoimisiún maidir le hábhair a bhaineann le cur chun feidhme na Treorach seo agus lena hoiriúnú don dul chun cinn teicniúil, ⇩ nua (2)Le Treoir 91/271/CE leagtar síos i dTreoir 91/271/CEE an creat dlíthiúil maidir le bailiú, cóireáil agus sceitheadh fuíolluisce uirbigh agus le sceitheadh fuíolluiscí in-bhithdhíghrádaithe ó earnálacha tionsclaíocha áirithe. Is é is cuspóir di an comhshaol a chosaint ar dhochar díobhálach mar thoradh ar sceitheadh fuíolluisce uirbigh nach bhfuil dóthain cóireála déanta air. Ba cheart don Treoir seo leanúint den chuspóir céanna a shaothrú, agus ag an am céanna rannchuidiú le cosaint na sláinte poiblí, nuair a dhéantar, mar shampla, fuíolluisce uirbeach a sceiteadh isteach in uiscí snámha nó i ndobharlaigh a úsáidtear chun uisce óil a bhaint astu, nó nuair a úsáidtear fuíolluisce uirbeach mar tháscaire le haghaidh paraiméadair atá ábhartha don tsláinte phoiblí. Ba cheart go gcuirfí feabhas leis, freisin, ar an rochtain ar shláintíocht agus ar phríomhfhaisnéis a bhaineann le rialachas na ngníomhaíochtaí bailithe agus cóireála fuíolluisce uirbigh. Ar deireadh, leis an Treoir seo ba cheart go rannchuideofaí le hastaíochtaí gás ceaptha teasa a dhíothú de réir a chéile de ghníomhaíochtaí bailithe agus cóireála fuíolluisce uirbigh, go háirithe trí tuilleadh laghdaithe a chur ar astaíochtaí nítrigine ach freisin tríd an éifeachtúlacht fuinnimh agus táirgeadh fuinnimh in-athnuaite a chur chun cinn, agus ar an gcaoi sin ba cheart go rannchuideofaí le baint amach cuspóir 2050 maidir le Neodracht Aeráide a bunaíodh faoi Rialachán (AE) 2021/1119 ó Pharlaimint na hEorpa agus ón gComhairle. (3)In 2019, rinne an Coimisiún meastóireacht ar Threoir 91/271/CEE ón gComhairle faoin gClár um Oiriúnacht agus Feidhmíocht Rialála (an ‘mheastóireacht’). Leis an mbeart sin, léiríodh gur ghá forálacha áirithe na Treorach a thabhairt cothrom le dáta. Sainaithníodh trí fhoinse thábhachtacha as a dtagann an chuid eile den ualach truaillithe ó fhuíolluisce uirbeach ar foinsí iad a d’fhéadfaí a sheachaint, is é sin forsceitheadh uiscí stoirme agus rití chun srutha uirbeacha, córais aonair a d’fhéadfadh a bheith ag mífheidhmiú (i.e. córais ina gcóireáiltear fuíolluisce tí nach dtéann isteach i gcórais bailithe fuíolluisce) agus ceirtleáin bheaga nach gcumhdaítear go hiomlán le Treoir 91/271/CEE. Leis na trí fhoinse truaillithe sin cuirtear brú suntasach ar dhobharlaigh dhromchla san Aontas. Thairis sin, i dtuarascáil na meastóireachta cuireadh i dtábhacht freisin an gá atá le feabhas a chur ar thrédhearcacht agus rialachas na ngníomhaíochtaí fuíolluisce uirbigh, an gá atá ann go dtapófaí an deis a chuireann an earnáil cóireála fuíolluisce uirbigh ar fáil chun leas a bhaint as a hacmhainneacht le haghaidh fuinnimh in-athnuaite a fhorbairt agus céimeanna nithiúla a thabhairt i dtreo na neodrachta fuinnimh mar rannchuidiú leis an aeráidneodracht, agus an gá atá ann comhchuibhiú a dhéanamh ar an bhfaireachas fuíolluisce uirbigh ar pharaiméadair shláinte, amhail víreas COVID-19 agus athraithigh, mar thacaíocht le gníomhaíocht sláinte poiblí. (4)Cuireann ceirtleáin bheaga brú suntasach ar sciar 11 % de na dobharlaigh dhromchla san Aontas. Chun dul i ngleic ar bhealach níos fearr leis an truailliú ó cheirtleáin den sórt sin, agus chun cosc a chur ar sceitheadh fuíolluisce uirbigh neamhchóireáilte isteach sa chomhshaol, ba cheart go n-áireofaí i raon feidhme na Treorach seo gach ceirtleán ina bhfuil 1 000 coibhéis daonra (CD) agus os a chionn. (5)Chun cóireáil éifeachtach ar fhuíolluisce uirbigh a áirithiú sula sceitear isteach sa chomhshaol é, ba cheart na fuíolluiscí uirbeacha go léir ó cheirtleáin ina bhfuil 1 000 CD agus os a chionn a bhailiú i gcórais bailithe láraithe. I gcás ina mbíonn córais den sórt sin ar bun cheana féin, ba cheart do na Ballstáit a áirithiú go bhfuil gach foinse fuíolluisce uirbigh nasctha leo. (6)Ar bhonn eisceachtúil, i gcás inar féidir a léiriú nach dtiocfadh aon tairbhe comhshaoil as córas bailithe fuíolluisce uirbigh láraithe a bhunú ná go mbeadh costas as cuimse i gceist lena bhunú, ba cheart a cheadú do na Ballstáit córais aonair a úsáid chun fuíolluisce uirbeacha chóireáil, chomh fada agus a áirithítear leo an leibhéal céanna cóireála agus a chuirtear ar fáil le cóireáil thánaisteach agus threasach. Chun na críche sin, ba cheart do na Ballstáit cláir náisiúnta a bhunú chun córais aonair a úsáidtear ar a gcríoch a shainaithint agus ba cheart dóibh na bearta uile is gá a dhéanamh chun a áirithiú gur leor dearadh na gcóras sin, go ndéantar na córais a chothabháil go cuí agus go mbíonn siad faoi réir rialú rialta comhlíontachta. Go háirithe, ba cheart do na Ballstáit a áirithiú, maidir le córais aonair a úsáidtear chun fuíolluisce uirbeach a bhailiú agus a stóráil, go mbíonn siad neamh-thréscaoilteach agus díonach i gcoinne sceitheadh leachta, agus go ndéantar faireachán agus cigireacht ar na córais go tráthrialta agus de réir eatraimh rialta. (7)Le linn na báistí, is as forsceitheadh uiscí stoirme agus rití chun srutha uirbeacha a thagann méid nach beag den chuid eile den truailliú a sceitear isteach sa chomhshaol. Meastar go dtiocfaidh méadú ar na hastaíochtaí sin mar thoradh ar éifeachtaí comhcheangailte an uirbithe agus an athraithe atá ag teacht de réir a chéile ar thitim shéasúrach na báistí atá ceangailte leis an athrú aeráide. Ba cheart sainiú a dhéanamh ar leibhéal áitiúil ar na réitigh chun an fhoinse truaillithe sin a laghdú, agus na dálaí áitiúla sonracha á gcur san áireamh. Ba cheart iad a bhunú ar bhainistiú comhtháite cainníochtúil agus cáilíochtúil uisce i limistéir uirbeacha. Dá bhrí sin, ba cheart do na Ballstáit a áirithiú go mbunófar pleananna comhtháite bainistithe fuíolluisce uirbigh ar an leibhéal áitiúil le haghaidh gach ceirtleáin ina bhfuil 100 000 CD agus os a chionn ó tharla gurb iad na ceirtleáin sin is cúis le sciar suntasach den truailliú a astaítear. Thairis sin, ba cheart pleananna comhtháite bainistithe fuíolluisce a chur ar bun le haghaidh ceirtleáin ina bhfuil idir 10 000 CD agus 100 000 CD agus inar baol don chomhshaol nó don tsláinte phoiblí forsceitheadh uiscí stoirme nó rití chun srutha uirbeacha. (8)Chun cost-éifeachtúlacht na bpleananna comhtháite bainistithe fuíolluisce a áirithiú, tá sé tábhachtach go mbeidh siad bunaithe ar dhea-chleachtais i limistéir uirbeacha forbartha. Dá bhrí sin, na bearta atá le cur sa mheá, ba cheart dóibh a bheith bunaithe ar anailís chríochnúil ar na dálaí áitiúla agus ba cheart dóibh tosaíocht a thabhairt do chur chuige coisctheach arb é is aidhm dó teorainn a chur le bailiú uiscí báistí neamhthruaillithe agus oiread úsáide agus is féidir a bhaint as an mbonneagar atá ann cheana. Agus tús áite á thabhairt d’fhorbairtí ‘glasa’, níor cheart bonneagar nua liath a bheartú ach amháin i gcás ina bhfuil géarghá leis. Chun cosaint a thabhairt don chomhshaol, go háirithe an comhshaol cósta agus muirí, agus don tsláinte phoiblí i gcoinne dochar díobhálach mar thoradh ar sceitheadh fuíolluisce uirbigh nach bhfuil dóthain cóireála déanta air, ba cheart cóireáil thánaisteach a dhéanamh ar an bhfuíolluisce uirbeach go léir ó cheirtleáin ina bhfuil 1 000 CD agus os a chionn. (9)Léiríodh sa mheastóireacht gur baineadh amach laghduithe suntasacha ar astaíochtaí nítrigine agus fosfair trí Threoir 91/271/CEE a chur chun feidhme. Mar sin féin, de réir na meastóireachta tá na gléasraí cóireála fuíolluisce uirbigh ina gconairí thábhachtacha trína sceitear na truailleáin sin isteach sa chomhshaol, rud a thugann ann go díreach d’eotrófú na ndobharlach agus na bhfarraigí san Aontas. Is féidir cuid den truailliú sin a sheachaint de bhrí go léirítear, mar thoradh ar an dul chun cinn teicneolaíoch agus ar na dea-chleachtais atá ar bun, go bhfuil na teorainnluachanna astaíochta a bunaíodh faoi Threoir 91/271/CEE maidir le nítrigin agus fosfar as dáta agus gur cheart iad a neartú. Ba cheart cóireáil threasach a fhorchur go córasach ar na gléasraí cóireála fuíolluisce uirbigh go léir ina bhfuil 100 000 CD agus os a chionn, de bhrí go bhfuil gléasraí den sórt sin ina bhfoinse thábhachtach den chuid eile den nítrigin agus fosfar a sceitear. (10)Ba cheart don chóireáil threasach a bheith ina cóireáil shainordaitheach freisin sna ceirtleáin ina bhfuil 10 000 CD agus os a chionn agus a sceitear ábhar i limistéir atá faoi réir, nó atá i mbaol, an eotrófaithe. Chun a áirithiú go gcomhordaítear na hiarrachtaí chun an eotrófú a theorannú ar leibhéal na n-abhantrach ábhartha le haghaidh an dobharcheantar ina iomláine, ba cheart na limistéir ina meastar an t-eotrófú a bheith ina shaincheist de réir na sonraí atá ar fáil faoi láthair a liostú sa Treoir seo. Ina theannta sin, chun comhleanúnachas a áirithiú idir reachtaíocht ábhartha an Aontais, ba cheart do na Ballstáit sainaithint a dhéanamh ar limistéir eile ar a gcríoch atá faoi réir, nó i mbaol, an eotrófaithe, go háirithe ar bhonn na sonraí a bhailítear faoi Treoir 2000/60/CE ó Pharlaimint na hEorpa agus ón gComhairle, faoi Threoir 2008/56/CE ó Pharlaimint na hEorpa agus ón gComhairle agus faoi Threoir 91/676/CEE ón gComhairle. Athneartú na dteorainnluachanna, sainaithint níos comhleanúnaí agus níos cuimsithí ar na limistéir atá íogair i leith an eotrófaithe, agus an oibleagáid chun cóireáil threasach a dhéanamh sna saoráidí móra uile, is bearta iad sin a rannchuideoidh, i gcomhcheangal le chéile, leis an eotrófú a theorannú. Ó tharla mar thoradh air sin go mbeidh gá le hinfheistíochtaí breise ar an leibhéal náisiúnta, ba cheart dóthain ama a thabhairt do na Ballstáit chun an bonneagar is gá a bhunú. (11)Baineadh úsáid as eolas eolaíoch a fuarthas le déanaí mar bhonn le roinnt straitéisí de chuid an Choimisiúin agus san eolas sin cuirtear i dtábhacht an gá atá le gníomhaíocht a dhéanamh chun aghaidh a thabhairt shaincheist na micreathruailleán, ar ábhar é a bhraitear anois in uiscí uile an Aontais. Tá cuid de na micreathruailleáin sin contúirteach don tsláinte phoiblí agus don chomhshaol fiú i gcainníochtaí beaga. Dá bhrí sin ba cheart cóireáil bhreise, i.e. cóireáil cheathartha, a thabhairt isteach chun a áirithiú go mbainfear speictream mór micreathruailleán ón bhfuíolluisce uirbeach. Ba cheart cóireáil chathrach a dhíriú i dtosach ar mhicreathruailleáin orgánacha, ar cuid shuntasach iad den truailliú iad agus ar ina leith a ceapadh teicneolaíochtaí bainte ábhair cheana. Ba cheart an chóireáil a fhorchur ar bhonn chur chuige an réamhchúraim i gcomhcheangal le cur chuige rioscabhunaithe. Dá bhrí sin, ba cheart do gach gléasra cóireála fuíolluisce uirbigh ina bhfuil 100 000 CD agus os a chionn cóireáil cheathartha a sholáthar, ó tharla gur ó na saoráidí sin a thagann sciar suntasach den ábhar micreathruailleán a sceitear isteach sa chomhshaol agus ó tharla gur próiseas costéifeachtach é micreathruailleáin a bhaint ar an scála sin sna gléasraí cóireála fuíolluisce uirbigh. I gcás ceirtleáin ina bhfuil idir 10 000 CD agus 100 000 CD, ba cheart a cheangal ar na Ballstáit cóireáil cheathartha a dhéanamh i limistéir atá sainaitheanta mar limistéir atá íogair i leith an truaillithe ó mhicreathruailleáin ar bhonn critéir shoiléire, ar critéir iad ba cheart a bheith a shonrú. Ba cheart a áireamh sna limistéir sin suíomhanna ina bhfaightear cóimheasa caolúcháin ísle mar thoradh ar fhuíolluisce uirbeach cóireáilte a sceitear isteach sna dobharlaigh, nó ina n-úsáidtear na dobharlaigh ghlactha chun uisce óil a tháirgeadh nó mar uiscí snámha. Chun an bheith in ann an ceanglas maidir le cóireáil cheathartha a sheachaint le haghaidh ceirtleáin ina bhfuil idir 10 000 CD agus 100 000 CD, ba cheart a cheangal ar na Ballstáit a léiriú nach bhfuil rioscaí ann don chomhshaol ná don tsláinte phoiblí ar bhonn measúnú riosca caighdeánaithe. Chun go mbeidh dóthain ama ag na Ballstáit an bonneagar is gá a phleanáil agus a sholáthar, ba cheart go mbeadh feidhm de réir a chéile ag an gceanglas maidir le cóireáil cheathartha go dtí 2040, maille le cuspóirí soiléire eatramhacha. (12)Chun a áirithiú go leanfaidh na hábhair a sceitear ó ghléasraí cóireála fuíolluisce de bheith ag comhlíonadh na gceanglas maidir le cóireáil thánaisteach, threasach agus cheathartha, ba cheart samplaí a ghlacadh i gcomhréir le ceanglais na Treorach seo agus ba cheart do na samplaí sin na luachanna paraiméadracha a leagtar amach inti a chomhlíonadh. Chun go gcuirfí san áireamh na hathrúcháin theicniúla a d’fhéadfadh a bheith sna torthaí ó na samplaí sin, ba cheart uaslíon samplaí nach bhfuil i gcomhréir leis na luachanna paraiméadracha sin a leagan síos. (13)Beidh impleachtaí ó thaobh costas breise de ag baint leis an gcóireáil cheathartha is gá chun micreathruailleáin a bhaint den fhuíolluisce uirbeach, amhail costas a bhaineann le faireachán agus le hardtrealamh nua atá le suiteáil i ngléasraí cóireála fuíolluisce uirbigh áirithe. Chun an costas breise sin a chumhdach agus i gcomhréir leis an bprionsabal ‘gurb é údar an truaillithe a íocfaidh as’ a chuirtear in iúl in Airteagal 191(2) den Chonradh ar Fheidhmiú an Aontais Eorpaigh (CFAE), tá sé fíor-riachtanach, maidir leis na táirgeoirí a chuireann ar mhargadh an Aontais táirgí ina bhfuil substaintí a fhaightear, ag deireadh a saolré, mar mhicreathruailleáin i bhfuíolluisce uirbeach (substaintí micreathruaillitheacha’), go nglacfaidh siad an fhreagracht as an gcóireáil bhreise is gá chun na substaintí sin a bhaint, ar substaintí iad a gineadh i gcomhthéacs a ngníomhaíochtaí gairmiúla. Córas freagrachta leathnaithe táirgeoirí is ea an modh is iomchuí chun é sin a bhaint amach, de bhrí go gcuirfeadh sé teorainn leis an tionchar airgeadais ar an gcáiníocóir agus ar na taraifí uisce, agus ag an am céanna sholáthrófaí dreasacht leis chun táirgí níos glaise a fhorbairt. Is iad iarmhair na dtáirgí cosmaideacha agus na dtáirgí cógaisíochta príomhfhoinsí na micreathruailleán a fhaightear san fhuíolluisce uirbeach agus óna dteastaíonn cóireáil bhreise (cóireáil cheathartha). Dá bhrí sin, ba cheart go mbeadh feidhm ag freagracht leathnaithe tairgeoirí maidir leis an dá ghrúpa táirgí sin. (14)Mar sin féin, ba cheart go mbeifí in ann díolúintí a fháil ón bhfreagracht leathnaithe táirgeoirí i gcás ina gcuirtear táirgí ar an margadh i gcainníochtaí beaga, i.e. méid is lú ná 2 thona táirgí, ó tharla go mbeadh an t-ualach breise riaracháin ar an táirgeoir i gcásanna den sórt sin díréireach i gcomparáid leis na tairbhí don chomhshaol. Anuas air sin, ba cheart go mbeifí in ann díolúintí a fháil nuair is féidir leis an táirgeoir a léiriú nach ngintear aon mhicreathruailleáin ag deireadh shaolré táirge. D’fhéadfadh sé gurb amhlaidh atá an cás mar shampla nuair is féidir a chruthú go bhfuil go bhfuil na hiarmhair ó tháirge in-bhithdhíghrádaithe go tapa san fhuíolluisce agus sa chomhshaol, nó nach sroicheann na hiarmhair na gléasraí cóireála fuíolluisce uirbigh. Ba cheart go dtabharfaí de chumhacht don Choimisiún gníomhartha cur chun feidhme a ghlacadh chun critéir mhionsonraithe a bhunú chun sainaithint a dhéanamh ar na táirgí a chuirtear ar an margadh agus nach ngintear micreathruailleáin díobh san fhuíolluisce ag deireadh a saolré. Le linn dó na critéir sin a fhorbairt, ba cheart don Choimisiún faisnéis eolaíoch nó faisnéis theicniúil eile atá ar fáil a chur san áireamh, lena n-áirítear caighdeáin ábhartha idirnáisiúnta. (15)Chun cásanna de shaobhadh inmheánach sa mhargadh a sheachaint, ba cheart íoscheanglais maidir le cur chun feidhme na freagrachta leathnaithe táirgeoirí a bhunú sa Treoir seo, fad is gur cheart eagrú praiticiúil an chórais a chinneadh ar an leibhéal náisiúnta. Ba cheart go mbeadh ranníocaíochtaí na dtáirgeoirí comhréireach le cainníochtaí na dtáirgí a chuireann siad ar an margadh agus leis an nguais a bhaineann lena gcuid iarmhar. Ba cheart go gcumhdódh, ach níor cheart go sáródh, na ranníocaíochtaí na costais a bhaineann leis na gníomhaíochtaí faireacháin le haghaidh micreathruailleán, a bhaineann le bailiú, tuairisciú agus fíorú neamhchlaonta staidrimh maidir le cainníochtaí agus guais na dtáirgí a chuirtear ar an margadh, agus a bhaineann le cur i bhfeidhm na cóireála ceathartha ar an bhfuíolluisce uirbeach ar bhealach éifeachtúil agus i gcomhréir leis an Treoir seo. Ó tharla go ndéantar comhchóireáil ar an bhfuíolluisce uirbeach, is iomchuí ceanglas a thabhairt isteach chun go rachadh táirgeoirí isteach in eagraíocht láraithe atá in ann a gcuid oibleagáidí faoin bhfreagracht leathnaithe táirgeoirí a chur chun feidhme thar a gceann.

(16)Léiríodh sa mheastóireacht freisin go bhfuil an deis ann in earnáil na cóireála fuíolluisce chun a tomhaltas fuinnimh féin a laghdú go suntasach agus a cuid fuinnimh in-athnuaite féin a tháirgeadh, mar shampla trí úsáid níos fearr a bhaint as na dromchlaí atá ar fáil i ngléasraí cóireála fuíolluisce uirbigh i gcomhair fuinneamh gréine a tháirgeadh nó trí bhithghás a tháirgeadh ó shloda. Léiríodh sa mheastóireacht freisin nach féidir a bheith ag coinne ach le dul chun cinn páirteach san earnáil sin in éagmais oibleagáidí dlíthiúla soiléire. Sa chomhthéacs sin, maidir leis an méid iomlán fuinnimh a úsáidtear sna gléasraí cóireála fuíolluisce uirbigh, atá ar chríocha náisiúnta na mBallstát, agus ina gcóireáiltear ualach ina bhfuil 10 000 CD agus os a chionn, ba cheart a cheangal ar na Ballstáit a áirithiú nach sáróidh sé sin an méid fuinnimh a tháirgeann na gléasraí cóireála fuíolluisce uirbigh ó fhoinsí in-athnuaite mar a shainmhínítear in Airteagal 2(1) de Threoir (AE) 2018/2001 ó Pharlaimint na hEorpa agus ón gComhairle. Ba cheart an cuspóir sin a bhaint amach de réir spriocanna eatramhacha faoin 31 Nollaig 2040. Má bhaintear amach sprioc sin na neodrachta fuinnimh, beifear ag rannchuidiú le laghdú 46 % a chur ar na hastaíochtaí gás ceaptha teasa inseachanta ón earnáil, agus ag an am céanna beifear ag tacú le cuspóirí aeráidneodrachta 2050 agus cuspóirí gaolmhara náisiúnta agus Aontais a bhaint amach, [amhail na cuspóirí a leagtar amach i Rialachán (AE) 2018/842 ó Pharlaimint na hEorpa agus ón gComhairle. Cuideofar freisin le spleáchas fuinnimh an Aontais a laghdú, ar ceann de na cuspóirí é a chuirtear in iúl i bPlean ‘REPower EU’ an Aontais, trí tháirgeadh AE-bhunaithe bithgháis nó fuinnimh gréine a spreagadh agus ag an am céanna trí bhearta éifeachtúlachta fuinnimh a fheabhsú i gcomhréir leis an prionsabal ‘Tosaíocht don Éifeachtúlacht Fuinnimh’, rud a chiallaíonn lánaird a thabhairt ar bhearta ar bhearta éifeachtúlachta fuinnimh cost-éifeachtúla le linn beartas fuinnimh a mhúnlú agus cinntí infheistíochta ábhartha á ndéanamh. Tá sé i gcomhréir freisin le Treoir (AE) 2018/844 ó Pharlaimint na h Eorpa agus ón gComhairle agus le Treoir (AE) 2018/2001 ina gcáilítear láithreáin cóireála fuíolluisce uirbigh mar ‘sprioclimistéir’ le haghaidh fuinneamh in-athnuaite, rud a chiallaíonn gur suíomh é atá ainmnithe mar áit atá rí-oiriúnach chun gléasraí a shuiteáil chun fuinneamh ó fhoinsí in-athnuaite a tháirgeadh. Chun cuspóir na neodrachta fuinnimh a bhaint amach trí bhearta optamacha le haghaidh gach gléasra cóireála fuíolluisce uirbigh agus le haghaidh an chórais bailithe fuíolluisce, ba cheart do na Ballstáit a áirithiú go ndéantar iniúchtaí fuinnimh i gcomhréir le hAirteagal 8 de Threoir 2012/27/CE ó Pharlaimint na hEorpa agus ón gComhairle gach 4 bliana. Ba cheart a áireamh sna hiniúchtaí sin sainaithint deiseanna maidir le húsáid nó táirgeadh cost-éifeachtach fuinnimh in-athnuaite de réir na gcritéar a leagtar amach in Iarscríbhinn VI a ghabhann le Treoir 2012/27/AE. (17)Ó tharla, mar thoradh ar chineál trasteorann an truaillithe uisce, gur gá do chomharsana Ballstáit nó tríú tíortha dul i gcomhar le chéile chun aghaidh a thabhairt ar thruailliú den sórt sin agus bearta a shainaithint chun dul i ngleic le foinse an truaillithe, ba cheart a cheangal ar na Ballstáit a chéile nó an tríú tír a chur ar an eolas i gcás ina mbíonn tionchar, nó inar dócha go mbeidh tionchar, ar cháilíocht an uisce de chuid Ballstát eile nó de chuid tríú tír ag truailliú uisce a thagann ó sceitheadh fuíolluisce uirbigh i mBallstát amháin nó i dtríú tír. Ba cheart an fógra sin a thabhairt láithreach i gcás truailliú teagmhasach a dhéanann difear suntasach do dhobharlaigh níos faide síos le sruth. Ba cheart an Coimisiún a chur ar an eolas agus, más gá, ba cheart don Choimisiún a bheith rannpháirteach sna cruinnithe ar iarraidh ó na Ballstáit. Tá sé tábhachtach freisin dul i ngleic leis an truailliú trasteorann ó thríú tíortha a roinneann na dobharlaigh chéanna le roinnt de na Ballstáit. Chun déileáil le truailliú a thagann ó, nó a shroicheann, na tríú tíortha, féadfar an comhar agus an comhordú le tríú tíortha a dhéanamh faoi chuimsiú Choinbhinsiún Uisce Choimisiún Eacnamaíochta na Náisiún Aontaithe don Eoraip (UNECE) nó Choinbhinsiúin réigiúnacha ábhartha eile amhail na Coinbhinsiúin maidir le Farraigí Réigiúnacha nó Aibhneacha. (18)Chun cosaint ar an gcomhshaol agus ar shláinte an duine a áirithiú, ba cheart do na Ballstáit a áirithiú, maidir leis na gléasraí cóireála fuíolluisce uirbigh a tógtar chun ceanglais na Treorach seo a chomhlíonadh, go ndéantar iad a dearadh, a thógáil, a oibriú, agus a chothabháil chun feidhmíocht leordhóthanach a áirithiú faoi na gnáthdhálaí aeráide áitiúla go léir. (19)Glacann gléasraí cóireála fuíolluisce uirbigh fuíolluisce neamhthí isteach freisin, lena n-áirítear fuíolluisce tionsclaíoch, ar ábhar é a d’fhéadfadh raon truailleán nach gcumhdaítear go sainráite le Treoir 91/271/CEE, amhail miotail throma, micreaphlaistigh, micreathruailleáin agus ceimiceáin eile. I bhformhór na gcásanna, is bocht an tuiscint agus an t-eolas atá ann maidir le truailliú den sórt sin, ar truailliú é a d’fhéadfadh meath a chur ar fheidhmiú an phróisis cóireála agus rannchuidiú le truailliú na n-uiscí glactha, ach anuas air sin a d’fhéadfadh cosc a chur ar aisghabháil sloda agus athúsáid fuíolluisce chóireáilte. Dá bhrí sin ba cheart do na Ballstáit faireachán agus tuairisciú a déanamh go tráthrialta ar thruailliú neamhthí den sórt sin a théann isteach sna gléasraí cóireála fuíolluisce uirbigh agus sceitear isteach i ndobharlaigh. Chun cosc a chur ag an bhfoinse ar thruailliú ó sceitheadh fuíolluisce neamhthí, ba cheart d’ábhair a scaoiltear ó thionscail nó ó fhiontair atá nasctha le córais bailithe fuíolluisce a bheith faoi réir réamhúdarú. Chun a áirithiú go mbíonn córais bailithe fuíolluisce agus gléasraí cóireála fuíolluisce uirbigh in ann, go teicniúil, an truailliú a thagann isteach a ghlacadh agus a chóireáil, ba cheart dul i gcomhairle leis na hoibreoirí a bhainistíonn na gléasraí cóireála fuíolluisce uirbigh a ghlacann an fuíolluisce neamhthí sula n-eiseofar na ceadanna sin agus ba cheart do na hoibreoirí sin a bheith in ann na ceadanna sin a cheadú chun a bheith in ann iad a oiriúnú dá gcuid bpróiseas cóireála. I gcás ina sainaithnítear gurb ann do thruailliú neamhthí sna huiscí atá ag teacht isteach, ba cheart do na Ballstáit bearta iomchuí a dhéanamh chun an truailliú a laghdú ag an bhfoinse, tríd an bhfaireachán ar thruailleáin sna córais bailithe fuíolluisce a fheabhsú ionas gur féidir foinsí an truaillithe a shainaithint agus, i gcás inar gá, trí athbhreithniú a dhéanamh ar na húdaruithe a soláthraíodh do na gléasraí cóireála fuíolluisce uirbigh ábhartha atá nasctha. Tá an brú atá ar acmhainní uisce an Aontais ag dul i méid ar feadh an ama, agus mar thoradh air sin bíonn ganntanas uisce buan nó sealadach ann i roinnt limistéar san Aontas. D’fhéadfaí feabhas a chur ar chumas an Aontais freagairt do na brúnna méadaitheacha ar acmhainní uisce trí athúsáid níos leithne a bhaint as fuíolluisce uirbeach cóireáilte, lena dteorannófaí an méid uisce úir a bhaintear as dobharlaigh dhromchla agus screamhuisce. Dá bhrí sin, ba cheart athúsáid fuíolluisce uirbigh chóireáilte a spreagadh agus a chur i bhfeidhm nuair is iomchuí, á chur san áireamh ag an am céanna gur gá a áirithiú go gcomhlíontar na cuspóirí maidir le dea-stádas éiceolaíoch agus ceimiceach na ndobharlach glactha, mar a shainmhínítear i dTreoir 2000/60/CE. Le hathneartú na gceanglas maidir le fuíolluisce uirbeach a chóireáil, agus leis na gníomhaíochtaí chun gur fearr an faireachán, rianú agus laghdú a dhéantar ar thruailliú ag an bhfoinse, imreofar tionchar ar cháilíocht an fhuíolluisce uirbigh chóireáilte, agus dá bhrí sin tacófar le hathúsáid uisce. I gcás inarb é an t-uisciú talmhaíochta is cuspóir don athúsáid uisce, ba cheart í a dhéanamh i gcomhréir le Rialachán (AE) 2020/741 ó Pharlaimint na hEorpa agus ón gComhairle . (20)Chun cur chun feidhme cuí na Treorach seo a áirithiú agus go háirithe ó thaobh urramú na dteorainnluachanna astaíochta, tá sé tábhachtach faireachán a dhéanamh ar fhuíolluisce uirbeach cóireáilte a sceitear isteach sa chomhshaol. Ba cheart an faireachán a dhéanamh trí chóras sainordaitheach réamhúdaraithe a bhunú ar an leibhéal náisiúnta chun an fuíolluisce chun an fuíolluisce uirbeach cóireáilte a sceitheadh isteach sa chomhshaol. Ina theannta sin, chun cosc a chur ar sceitheadh neamhbheartaithe bithmheán plaisteach isteach sa chomhshaol ó ghléasraí cóireála fuíolluisce uirbigh ina n-úsáidtear an teicníc sin, tá sé riachtanach go gcuirtear ar áireamh sna húdaruithe um sceitheadh oibleagáidí sonracha maidir le faireachán a dhéanamh go leanúnach agus sceitheadh ábhar den sórt sin a chosc. (21)Chun cosaint an chomhshaoil a áirithiú, ba cheart fuíolluisce neamhthí in-bhithdhíghrádaithe a sceitear go díreach isteach sa chomhshaol ó earnálacha tionsclaíocha áirithe a bheith faoi réir réamhúdaraithe ar an leibhéal náisiúnta agus faoi réir ceanglais iomchuí. Ba cheart a áirithiú leis na ceanglais sin go mbíonn ábhair a sceitear go díreach isteach sa chomhshaol faoi réir cóireáil thánaisteach, threasach agus cheathartha de réir mar is gá chun sláinte an duine agus an comhshaol a chosaint. (22)De réir Airteagal 168(1) CFAE, le gníomhaíocht an Aontais comhlánaítear beartais náisiúnta agus tá sí le díriú ar an tsláinte phoiblí a fheabhsú agus ar ghalair a chosc. Chun a áirithiú go mbainfear an úsáid is fearr is féidir as sonraí ábhartha sláinte poiblí ón bhfuíolluisce uirbeach, ba cheart faireachas fuíolluisce uirbigh a bhunú agus a úsáid chun críocha coisctheacha nó luathrabhaidh, mar shampla i ndáil le víris shonracha i bhfuíolluisce uirbeach a bhrath agus sin a úsáid mar chomhartha go bhfuil eipidéimí nó paindéimí ag teacht chun cinn. Ba cheart do na Ballstáit idirphlé agus comhordú buan a bhunú idir na húdaráis inniúla atá freagrach as an tsláinte phoiblí agus na húdaráis inniúla atá freagrach as bainistiú an fhuíolluisce uirbigh. I gcomhthéacs an chomhordaithe sin, ba cheart liosta a bhunú ina bhfuil paraiméadair ábhartha le haghaidh sláinte phoiblí a bhfuil faireachán le déanamh orthu san fhuíolluisce uirbeach, agus ina sonraítear minicíocht agus suíomh na samplála. Leis an gcur chuige sin bainfear tairbhe as, agus comhlánófar, tionscnaimh eile de chuid an Aontais i réimse na cosanta sláinte poiblí, amhail faireachán comhshaoil lena n-áirítear faireachas fuíolluisce. Ar bhonn faisnéis a bailíodh le linn phaindéim COVID-19 agus ar bhonn taithí a fuarthas ó chur chun feidhme an Mholta ón gCoimisiún maidir le cur chuige comhchoiteann i leith faireachas córasach a bhunú ar SARS-CoV-2 agus a chuid athraitheach i bhfuíolluiscí san Aontas (an ‘moladh’), ba cheart a cheangal ar na Ballstáit faireachán a dhéanamh go tráthrialta ar pharaiméadair sláinte a bhaineann le SARS-CoV-2 agus a chuid athraitheach. Chun a áirithiú go n-úsáidtear modhanna comhchuibhithe, ba cheart do na Ballstáit, a mhéid is féidir, úsáid a bhaint as modhanna samplála agus anailíse a leagtar amach sa mholadh maidir le faireachán ar SARS-CoV-2 agus a chuid athraitheach. (23)Aithníonn an tAontas an tábhacht a bhaineann le haghaidh a thabhairt ar shaincheist na frithsheasmhachta in aghaidh ábhair fhrithmhiocróbacha (AMR) agus in 2017 ghlac sé Plean Gníomhaíochta Eorpach ‘Aon Sláinte Amháin’ i gcoinne AMR. De réir na hEagraíochta Domhanda Sláinte (EDS), déantar fuíolluisce a aithint agus a dhoiciméadú mar cheann de phríomhfhoinsí oibreán frithmhiocróbach agus a gcuid meitibilítí, chomh maith le baictéir atá frithsheasmhach in aghaidh ábhair fhrithmhiocróbacha agus a gcuid a géinte. Chun méadú a chur ar an eolas atá ann ar na príomhfhoinsí AMR, is gá oibleagáid faireacháin a thabhairt isteach maidir le AMR a bheith i bhfuío